url: =Samuel Masa 9 | Siantongluan\nSamuel Masa 9\nBenjamin-te sung panin Afiah tapa Bekorath, a tapa Zeror, a tapa Abiel, a tapa Kish min nei, Benjamin-te mihau khat a om hi.\nAmah in tangval a melhoih, a min Saul ahi tapa khat nei hi. Israel mite lakah amah sangin a melhoihzaw, a thacingzaw khat zong omlo a, midang khempeuh ama liangko ciang bek pha uh hi.\nTua laitakin Saul pa Kish late a mang hi. Tua ahih ciangin Kish in a tapa Saul kiangah, "Nasemte khat sam in la, late va zong in," a ci hi.\nTua ahih ciangin amaute in Efraim mualtung gamteng leh Shalisha gam teng nawkin zong uh a, ahih hangin mulo uh hi. Tua ciangin amaute in Shaalim gamteng zong uh a, ahih hangin tua gamah na om tuanlo hi. Tua ciangin amaute in Benjamin gamteng zong uh a, ahih hangin mu samlo uh hi.\nZuf gam a tun uh ciangin Saul in amah tawh a om a nasempa kiangah, "Hong pai in, ciahkik ni. Tua hi kei leh ka pa in late ngaihsun nawnloin eite hong lunghimawh zaw khading hi," a ci hi.\nAhih hangin a nasempa in, "En in, hih khuapi sungah Pasian mi khat om a, a kizahtak mi khat ahi hi. Ama gen khempeuh a manin tung hi. Tua lai-ah pai ni. Eite khualzin khiatna thu amah in hong genthei khading hi," a ci hi.\nTua ciangin Saul in a nasempa kiangah, "Ahih hangin pai lehang, tua mipa bang puak ding ihi hiam? I van sunga i anlum beita a, Pasian mipa kiangah i puak ding letsong omlo hi. Bang nei nawn ihi hiam?" a ci hi.\nTua ciangin a nasempa in Saul dawngkikin, "Hih lai-ah ngun sumnen tang khat ka nei hi. I vai hong genna dingin Pasian mipa kiangah ka pia ding hi," a ci hi.\n(Tua ma lai-in Israel-te sungah mi khat in Pasian kiangah thudong dingin a pai ciangin amah in, "Hong pai in, thumupa kiangah va pai ni," ci hi. Bang hang hiam cih leh tuhuna kamsang i cihte tua ma-in thumupa kici hi.)\nTua ciangin Saul in a nasempa kiangah, "Tua ahih leh hoih hi, va pai ni," a ci hi. Tua ahih ciangin Pasian mipa a omna khuapi-ah amaute a pai uh hi.\nAmaute khuapi omna muatungah a paitoh laitakun khuapi panin tui tawi dingin hong paikhia nungaknote tawh kituak uh ahih manin amaute kiangah, "Thumupa hih lai-ah a om hiam?" a ci uh hi.\nAmaute in, "Amah om hi; note mai diakah pai hi. Kinawh un; khuapi sungah tu mahmahin hong pai hi. Bang hang hiam cih leh mite in tuni-in mualtunga biakna-ah biakna pia uh hi.\nKhuapi sung na lut phetun mualtunga biakna-ah anne dingin a pai ma-in amah na mu ding uh hi. Amah in biakpiakna thupha pia ding ahih manin ama pai mateng mite in an nelo ding uh hi. Thupha a piak khit ciangin a kisam mite in ne thei pan uh hi. Tu-in paito un; bang hang hiam cih leh amah na tuakpah ding uh hi," a ci uh hi.\nTua ahih ciangin khuapi-ah amaute paito uh hi. Khuapi sungah amaute a lut laitakun mualtunga biakna lamah Samuel a pai dingin amau lamah hong paikhia a mu uh hi.\nTu-in Saul hong pai ni a zan ni-in Samuel tungah Topa in thu na gen khin hi:\n"Zing ciang tubang hunin Benjamin gamsung panin nang kiangah mi khat kong sawl ding a, nangmah in ka mi Israel-te tungah ulian dingin amah sathau na nilh ding hi. Amah in Filistia mite khutsung panin ka mite honkhia ding hi; bang hang hiam cih leh amaute kikona kei kiang hong tung khin ahih manin ka mite gimna ka mu khinzo hi," a ci hi.\nSamuel in Saul a muh ciangin Topa in ama kiangah, "Nang kiangah kong gen mipa hih lai-ah hong paita hi. Amah pen ka mite tungah a uk dingpa ahi hi," ci-in a gen hi.\nTua ciangin Saul in kulhkongpi-ah Samuel va naihin, "Hong gen in; thumupa inn koilai ahi hiam?" a ci hi.\nSamuel in Saul dawngin, "Keimah, thumupa ka hi hi; mualtunga biakna-ah keima mai-ah na paito in; bang hang hiam cih leh nangmah in tuni-in kei tawh an na ne ding a, zingsang ciangin nang hong ciahsakin na lungsima om khempeuh nang kiangah kong gen ding hi.\nTuma ni thum lai-in a mang na late ahih leh, kimu khinta ahih manin tuate na lungsimah ngaihsun nawn kei in. Israel-te deihdeihte kua tungah om ahi hiam? Nang leh na pa innkuante khempeuh tungah a om hilo ahi hiam?" a ci hi.\nSaul in dawngin, "Kei pen Israel minamte sung panin a tawmpen Benjamin-te hilo ka hi hiam? Keima innkuan, Benjamin minam innkuan khempeuh sung panin a niampen hilo ahi hiam? Tua ahih ciangin bang hangin hih bangin kei tungah hong pau na hi hiam?" a ci hi.\nTua ciangin Samuel in Saul leh a nasempa samin inndei sungah paipih a, mihing sawmthum bang a pha a kisam mite lak tutna bul lamah a tusak hi.\nTua ciangin Samuel in anhuanpa kiangah, "Nang kiangah kong piak, Na tuam koih in, kong cih pawl hong paipih in," a ci hi.\nTua ahih ciangin anhuanpa in a khe leh a kawngsa la-in Saul mai-ah a lui hi. Tua ciangin Samuel in, "Thei in, a kisit pen nang mai-ah hong kilui hi. Ne in; bang hang hiam cih leh leenglate tawh na nektheihna dingin a kiseh hun a cin mateng nang-a dingin hong kisitsak ahi hi," a ci hi. Tua ahih ciangin tua ni-in Saul in Samuel tawh an ne khawm hi.\nAmaute mualtunga biakna panin khuapi sungah a paisuk uh ciangin innkhumzangah Saul-a dingin lupna khat na kiphah a, a ihmu dingin amah lumsuk hi.\nKhua a vak ciangin Samuel in innkhumzanga Saul samin, "Na paina dingah kong sawl theihna dingin tho in," a ci hi. Tua ahih ciangin Saul tho-in, amah leh Samuel, khuapi kongzingah a pai uh hi.\nAmaute khuapi nawlah a paikawmun Samuel in Saul kiangah, "I mai-ah na nasempa a paisuakna ding gen in la, amah a paisuak khit ciangin nang tungah Pasian thute kong theihsak theihna dingin tawlkhat hih lai-ah khawl in," a ci hi.


timestamp: atn

url: =2014 Census (Politics & Nationalism)\nPumpi Cidam Nading Nang leh Kei\n2014 Kawlgam Census vaai-ah "Zomite' ading lampi hoihpen hikha dinghi" cih lametna leh upna-tawh naakpi-in kalsuanna leh sepsuahna tampi kinei-a, internet laaimaai pan-inzong atheithei-in, aveivei-in, lungdeih suutna, thusunna leh atawpna-ah kinialna-a kipan akilawmlo kampau nangawn kiza dinmun tung-hi. Kigelh ciat-a, lungdeih kisuut ciat-hi. Asiam zawdeuhte-in malmat kiptak honkhat-tawh, asiamlo zawdeuhte-in malmat nei selo, pausuk giapgiap, siampipi akisiam losakte-in akawinono-a heizeel cihteng-tawh census vaai-pen minam ideological concept liimlang-a etna bang-in kimu diimdiam ahihman-in akilawmlo zahdong lehpanna upmawhhuailo pipi tungpan-in ging-hi.\nBanghang-in gui neuno ahihkeileh awsuah kidanna kohkanpih?\nKohkang (ngawngkhauh: stubborn) cihciang-in taangpi-in amaan thuhual khat-ah atotna hual sung-a kihel noplohna, tuampan-nopna, tangpeek-nopna hi-a, cultic movement nam-khat ahihi. Zomi sung-ah banghang-in upmawh lohpipi-in tangpeek-nopna pawlkhat hong pianghiam cihciang-in aziak thum (kei' muhna-ah);\nCensus-pen minam khat-a luankhop nading legalisation of national identity (minampi hihna thukhaamzil suaksakna) ahi kimlaai, politics kimawlna tualpi kisa khialkha-hi. Politics-pen I' kimawl khial vaanglakleh akhang akhang-in kisuplawh-hi. Adiak-in vaaihawmna hualpi khat sung-ah nambiing lungsim-tawh behlehboung lungtang-tawh politics akimawl khialkha te-in huangdaai kaihna/daaikhanna thuak thei-hi. Col. Lian Cin Zam-in Kawlgam thaupi khempeuh alet hun-in ama' masuan telkhial leh kampau akidop zawhloh man-in, "Yangon kahong kaap dinghi" ci-in Kawlmi leh Zomi kaal-a adongdaii politics (cheap/shallow politics) akimawl khaak man-in tua hun-in 'pasalvaai' mahmah saamding himahtaleh tuni ciangdong Zomite gaalkaap ulianpi asuah nading pan-a akikhaaktanna, hongki tuam ciapteh giugiauna, hongki gimneihna kilawhtaak-hi. Kawlte-in naakpheh avawhloh peuhmah gaalkaap ulianpi leh kiukna lam-a ulianpi dinmun-ah Zomite hongkoih ngei nawnlo-a, hongkoih ngei nawnlo dinghi.\nMarxism guipi khat ahi, "milipphung' sahkhua vaan khialhna" -zong aziak nampi khat ahihi. Milipphung (majority) cih ciang-in minam lamsang-ah, minam sung-ah milip tampen, sahkhua gamtatluheek azanghtaang atampen mipawl cihna ahihi. Hih milipphung akici tualsung leh tualleenphung (community & society) sung-a atampen ahihkeileh athuneipen mipawl-in miliphiang (minority) te' tung-ah khentuamna, tuambawlna akhauh leh aneem zil-in miliphiang kaatkhiatna, tuamleenna piangden cihpen sahkhuasiampi Karl Marx-in kum tampi-sung kansuutna abawl khitteh kiciantak-in laaibu gelh-a, tuni dongmah akisin ahihi Bourgeois nationalism akhanzia pianzil (nature)-pen ahun amual zil-in paito zeel-a, tualleenphung sung-a thuneidiakte, mipi akisadiakte' guptuam paihtuam neihna leh angsung behlaplapna ziak pan-a agahte ahihi.\nDominant over dominants cihciang-in milipphung' tuihualpi nuai-a patriotism akici minam itna veina hongkhan ciang-in akicing siamsinna-in aphungvuh lohteh tualleenphung' milipphung huatna hipahlo napi-in ethnic minority (nambiing miliphiang) sung-a behpih phungpihte' tung-ah dominant power akici tungnunzawhna lunggulhna-tawh ahaanciam, milipphung anial, alangpan, alehpan mi pawlkhat hongkhang thei-a, tuate' ziak-in national movement-a tuihual apaiding kimlaai, ethnic conflict akici nambiing kitukalhna hongpiang ahihi. Nambiing kitukalhna-a amakaaite ataangpi-pen leitung khanzia-tawh kizuui-a sahkhuasiamzil, kiuknalam siamsinna, leh khantohna lamsang abulpi siamsinna aneilote hi-nuam phadeuh-in, anti-democratic ideologists vive hizaw ahihman-in ataangpi za-aseh 80-in amau' behlehphung' maaimialna lawhden uhhi. Hihpen Huumpineelkaai' gamvaak kaal-a, anote' kiang-ah "hongngaap a-omhiam?" ci-a azawhthawh ngia (fox) lungsim kici-hi. Milipphung' nuai-a miliphiang pihte' tung-ah tungnunnopna-pen democracy inzong phallo-hi, banghanghiam cihleh aituam meetna ding-in nambiing namneute vanzat bang-a zatding leitung buppi-in aphalloh ahihi.\nHih guipi thumte khatbeek-tawh akinahvawh khalo Zomi khatzong omlo-hi. Aziak-pen "Zomi" acite inzong "legalisation of national identity" mah-tawh kipan napi-in gelhzomzom, atawpna-ah adongdaii politics huangsung mah-ah khumh-zeel, mimal leh aboung-a elcihgiapna nangawn-tawh kizom zeel-hi. "Code omsa" acite'n-lah "legalisation of national identity" sang-in "promotion of ethnicity" mitsuan zaw-a, "nationalism" -pen anti-ethinical movement" sa-khialkha uhhi. Hih saankhialhna nuazuui-in asaantaak, a-uphuai thusuutna anei siamlo pawlkhatte' ziak-in Zomi sung-ah theihlohkaal-in "ethnical altercation" akici kitotna ling-in zungkha-hi.\nLegalisation of national identity promotes ethnical rights\nGamlei zuui-a minam khat-a akalsuan tualleenphung-in gamukte' tungpan-in minam khat hihna upazil (legal)-a kipsakna a-om mateng-in tua minam sung-a ethnic akici nambiing namneute-in phungvuhna leh zuunna ngah theilo-hi, banghanghiam cihleh pumpi' set bulpi ahi lutang (khuak) acidam keileh pumpi hiangte cidam cihbang om theilo-hi. Lpd: Khuak sung munkhat asiat man-in khut, khe-a kipan pumpi hiang khatpeuh zaw-thei, si-thei, cihbang ahihman-in lutangpi acidam loh-in ahiangte cidam theilo-hi.\nAhon-a a-om minam khat' kalsuanna sung-ah sahkhuasiampi Max Weber-in "Tualleenphung (mihing hualpi khat)-pen aziak khatpeuh-in tumtan thei-a, tangteel (earthworm) bang-in aki tumtan zahzah hing ciat-hi" ci-in genteh-a, ahizong-in alulam-in lei aneek nading kam aneih hang-in aki tumtan atumtawng dangte-in lei neek nading kam angaak na-in pawlkhat si-hi. Émile Durkham' kansuutna leuleu-ah kician tak-in, "sahkhua tualleenphung-pen mihing pumpi-tawh kibang-hi, hiang khat acinatleh pumpi khempeuh-in atawm atam-in thuak tek-hi" ci-in pulaak-hi. Minam hualpi ahi pumpi hiangte acinat ciang-in minam buppi naa-a, minam phungpi acidam ciang-in minam hiangte cidam theipan-hi.\nZomi-pen adiak-in Tedim, Tonzaang, Cikha kuamteng-ah (ka' theihkhial keileh) milipphung (majority) ahihi. Kawlmaangte' hong tenneenna gaalhiam ziak-in awsuah leh akualkual, akhawkkhawk-in kitukalh theih nading-in malmat ding-a amaan akisa khialkha zahdong-a I' minam atheilo minamte' ciaptehna omsa-pen naakpi-a angaihsut-huai mahmah thugui lianpi khat ahihi.\nAtung-a sahkhualam thuluan (sociological/social theory) te ngaihsun lehang; "code omsa" te-pen ei unauteng hongki khenna ahih ziak-in, tua a-omsa I' phungvuh sawmna-tawh I' lutang I' langdo khaakleh koimah-ah khuasuak loding I-hihlam phawkding thupi-hi. Milipphung-a akinei, milipphung sungpan-a kampau-a akineite inzong "hiang khat, nih acinatna tung-ah naa sakna, thuakpihna" a-om keileh milipphung lungpuak hilo-a, I' minam phungcing ngeilo dinghi.\nMittang-in khe' mun-ah paileh mittang sung-ah leivuui luut-in pumpi buppi-in khuamu thei nawnlo dinghi. Khe-in mittang mun-ah tu-nuam liauluau mawkleh koimah kitung theilo dinghi. Minam-pen pumpi-bang hi-a, asamzang nangawn acidamding akisam ahihi. Samzang cidam lo-in pulhmangleh lutang kolh ding-a, khutcin, khecin nangawn cidam keileh "dammawhna"-mah ahihman-in minam sung-a beh-om phung-om khempeuh acidam kimding naakpi-a thungetna leh itna-tawh mapanding ahihi. Minam vaai hi-a, kiukna vaai hilo-hi; minam vaai-ah pumpi acidam loh-in kiukna kimawlna tualpi-ah aluut-in kiluut ngeilo dinghi.\nZomi-in kolbulh khaukhih thuakna pan-in kol akiphel (akizop tohsuakding lamen ni)-tuung hipan-a, khutte naa laai-in, khe-te nim laai-hi. Cidam nading zatui ne-in, thahaat nading vitamin ne-a, thazanna (exercise) laak kipanding hihang! Ameima khutte, animgawp khete zatui nuhding hihang! I' nuhsiam keileh sakol eek khawng, bawng eek khawng nuhnuh loding hihang, tua hikeileh guuluut-in pumpi thazawn sakkha dinghi. Minam' liamnate guu nuhding kituhteh lo-in, zatui ahihkeileh tuisiang beek-tawh sil siamding haanciam ciatni!\nZomi thazanna (exercise) masapen 914-ah kuuiciau-in, agei-ah (ဇိုမီး) cihding kal masa ahihi. Minam lutang Thaang Mual-ah om-in, akhete, agilpite Lungleen Kawl-ah omleh koici lampai thei, koici gamta theiding ahihiam? Lutang' omnana-ah omding thumasa hi-a, hih pumpi hoihtak kizom khin peuhleh pai nading akilawm munte-ah paithei-in, sepding kilawm bangbang kiseem theipan ding-a, neekding kilawm bangbang ne-thei panding-hi. Pumpi hiang khempeuh agawm khawmding Nang leh Kei hihang!\n4/11/2017 07:12:22 pm\nThe analysis of the political PEST can also extend further depending on the needs that they should see in order for them to check the other factors. Once they incorporate the important areas in the others, then they will get the stable company that they prefer.


url: =Alunglen khasiathuai Taiwan Cinderella High-Heel pawlpi ii tangthu ~ Cope Langh Khan Kam :: ZOMI DAILY\nposted on 8 April 2020 at 11:06 pm Lomkholna: News, Taiwan\nHih numei te’ khedap tulsang pawlpi om na ahih leh Taiwan gam nitumna khanglam Chiayi khuapi huam sunga om ahi Budai khua ah kiphut pawlpi ahihi. Cinderella High-Heel pawlpi ci-in kisam a, hih pawlpi ahih leh Taiwan kumpi ii vangil (Southwest Coast National Scenic) sungah kihelkha ahihi. 10,02,2016 in biakinnpi lam zo in tua kum mah in biakinn hon pawi bawlna neipah uh hi. Leitung ii (Guinness World Records certification as the world’s largest high-heel shoe)\nleitungah asang pen khedap tulsang inn ci-in ciaptehna pia uh hi.\nHih biakinn ahih Taiwan gam ii khualzin mite ading mun thupi khat ahih banah Taiwan gam khanglam numeite adingin ngilhmawh atangthu uh omna inn pi khat hong suak hi.\nBiakinn lamna sum bei usd 686,000$ bei in inn lam hun kha nih sawt hi. Biakinn asunglam pen maan panel 320 (glass panel-320) leh kahpasiik 1269 (steel-1269) tawh kilam in asanna 55’ft, adung 82’ft, avai 36’ft tawh kilam biakinn pen khuami te in Khedap tulsang biakinn (Cinderella High-Heel Church) ci-in min vawh uh hi.\nAhizong akhasiat huai mahmah thu ah tu ciangin Christian Biakinn hinawnlo mawkin kipi kiteenna (wedding hall) leh maan kizaihna mun (photo studio) suah mawk ban-ah nek theih anlim nono omna, kiten, kipi nadingin azat theih van hoih nono omna mun suak mawk ta cih hi.\nHidan thu tampi kawlkal-ah hih biakinn ahong pian nadingin abeisa 1960s hun ma-in thu meilet tangthu khat aneih uh ii gen loh phamawh zel hi.\nAdiakin, Taiwan nitumna khanglam ateng numeite-in pasal aneih uh ciangin maan khedap tulsang( glass high heel Shoe) bulh kawm in kitenna pawi kham uh a, pawi hun abei ciangin tua maan khedap tulsang (glass high heel Shoe) satkham uh hi. Bang hang hiam cih leh tua khedap asaatkhap akipan un a nungak hihna abeita cih lahna ahihi.\nAbeisa 1960s ma hun-in Taiwan nitumna khanglam ah guahtui om lohna nasia takin thuak uh a, tua tui hamsatna hangin tui sianglo, tui nin adawnna huhau un khe meima/khemuat (Blackfoot disease) natnagilo vei uh a, khe kitan tampi om in tua sungah nungak tampi mah zong kihel hi. Taiwan numei te’ sunmang ahih leh maan khedap tulsang (glass high heel) bulh kawm in puan san kiphah innpi sungah kiteenna pawi bawl ding ahihi.\nHih natna gilo (Blackfoot disease) huhau in nungak tampi te’ sunmang kisia in alamet bei nungak tampi te’ mangsia phawkna in kilam inn ci uh hi.\nBangbang ahizongin himun ah thu nih tawh ii thugen ii tawlnga nuam hi. 1). Khe kitan Taiwan numei te phawkna ban ah, ei tapidaw ta dingin biakpiakna inn tu-in ahih leh kitenna inn (wedding hall; photo studio) suak lel cih te ii ngaihsut ciang lunglen khasiat huai zel…(lungdam hun ngah ciang zom zel ni).\nPrevious: Covid-19 Alert: April 15 nikhatsung in US ah misi 3000 val omtheiding\nNext: Singlamteh lampi ~ Jam Daniel\nUSA, Nashville pan Tg. Sian Lian Sang (Thalmual, Gualnam) in hongnusia


url: =Innkuan khatsungpan zatui zatvaitawh unau 7 tak kiman :: ZOMI DAILY\nInnkuan khatsungpan zatui zatvaitawh unau 7 tak kiman\nposted on 18 January 2018 at 9:18 am Lomkholna: Malaysia, News, Sawltak, World\nMalaysia, Perlis State sung aom Kangar khuasung ah unau numei 3 tak guihtheih khamtheih zatui Drug zanguh ahih manin kiman hi. Tuazawh kha 3 khitciangin asanggam te pasal vive 4 tak zatui zatvai mahbang ki matbeh leuleu uh cih Berita Harian pan kiza hi.\nTua anunung akiman unau pasalte pen kum 17 panin kum 30 kikal hi uh a, National Anti-Drugs Agency (Nada) te’n abeisa Monday nitaklam in amatkhiat uh ahihi.\nHihte unau in Drug zang uhhi ci’n thusim kipuak om ahih manin, nitaklam 11pm hunpawl in amau lametloh laitakding in aki buluhkhia ahihi ci’n Perlis Nada director Azizah Ahmad in genkhia hi.\nTuaciang in innsung aom unau pasal 4 te Drug azang takpi uhhiam ci’n Drug Test kibawl a, Methamphetamine zatui azatlam uh ki mukhia hi.\nAbeisa October khasung inzong hih innsung mahah Drug vaitawh ki buluh in, unau numei 3 te Methamphetamine zatui zang uh cih kimukhia ahih manin, akimankhin uh ahihi.\nHih Drug zatvai tawh akiman unau 7 te ii anu pen kum 60 aphakhin khat hi a, atate Drug zatvai vive tawh akimat ngekngek ciangin lungkham mahmah, khakham veimahmah hi.\nHih unau te banah National Anti-Drugs Agency te’n Kuala Perlis, Batu Pahat, Utan Aji, Kampung Binjal, Behor Mali, Permatang Kersikadang cih khuasungteng panin Drug azang mi 12 zong mankhia uhhi. Tua akimante pen kum 17 panin kum 50 gualpawl vive ahi uhhi.\nMore: Myanmar gampan in vankham agilsung ah apua pasal khat kiman\nHihbangin guihtheih khamtheih azangte matkhiattheih nadingin Malaysia Border Security Agency (Aksem) teleh National Anti-Drugs Agency (Nada) te kipawlkhawm in, ni 2 sung Raid akibawl ahihi ci’n Perlis Nada director Azizah Ahmad in genkhia hi. Sawltak #zomidaily\nPrevious: Mentor nasepna (mi huh makaihna)\nNext: Malaysia Sprint Highway lamzikpi tungah mawtaw khat puakkham in meikuang\nThuthak tomkim ~ The Tedim Post (22 Aug)\nA pha lungkimna (David Tuang)\nTrump in President aletding adalnuam khempeuh lawhsam dikdek ~ TK Lian\nColumbia gam a gamnuaimi te’n kilemna napkip ta uh ~ Thang Khan Lian\nZomi World Cup USA 2015 Florida


url: =Obama Ii A Thiamna Thu Nga Le A Thiam Ngawlna Thu Nga II « Nikonghong\nHome » Politic » Obama Ii A Thiamna Thu Nga Le A Thiam Ngawlna Thu Nga II\nObama Ii A Thiamna Thu Nga Le A Thiam Ngawlna Thu Nga II\nObama ii a thiamna thu nga teng ih kikup zaw ciang athiam ngawlna thu 5 teng en laleao tawng.\nA thiam ngawlna 5\nA thiamna thu nga sungah Healthcare reform zong khat in kihel hikale, a thiam ngawlna thu 5 sungah healthcare reform zong khat kihel vave hi. President a sua kum 2008 kum bup phial sia healthcare reform taw hun bo sak hi. Healthcare reform sia tu ciangdong man thiang thei mama ngawl lai hi. Motor license nei ii motor ih hawl nuam le Auto insurance (Car insurance) nei ngawl a phamaw bangma, American ngam mi theampo in health insurance nei ngawl phamaw sak tu ci in upadi a sua sak nop taw kisai, tu kum sung kinialna (debate) om tu aa, khaal sung Supreme Court in khensatna pia tu hi.\nNgaisut pakna, a thu in hoi mama ahihang, haksatna khat sia American ngam mi theampo in health insurance a nei hamtang natu in kumpi sum tam mama zak kul tu hi. US population million 300 kiim bang insurance kumpi in pia tu ci thu sia ol ngawl vave hi. Obama-care sia upadi hong suak takpi in hi le, sum tam mama kisamh tu aa, taang mi theampo tung pan zong tax zong khang siat tu ci in mihing tam mama in ngaisun khol hi. Tua ahikom, Tea party movement ci khawng te hong piang khia hi.\nTua insurance huvau, akisamh sum zonna tungtaang Obama le, a party kibanpui Democrat pawl khat kilak law nga-ngawn nasia tatak in kitel khialna piang hi. Congress sung akinial uh lai Republican lampuipi ahi John Boehner in “HELL, NO!” ci in aw nging taw au keak tha liang hi. Congress sung vote piak tatak ciang zo vamial ahihang, tudongma man thiang thei ngawl a, a ma party pui, Democrat te le, a langpang Republican te kilaklaw, ki sasaan lai hi.\n2. Iran te khaam zo ngawl\nAmerican ngaalkap zumpi Pentagon in kumpi tungah Iran te ii nuclear vawtna sim natu bomb a lamdang mama khat vawt nuam aa $ million 82 bang kisamh hi ci in ngen hi. Tua bomb sia, lei nuai thuuk mama a tum suk zawk ciang a puak tham pheang tu in design aki vawt hi. Hi thu te ih zaak ciang Irante ii ngamtatna sia thu neam taw zo zo nawn ngawl ahikom, sim tu akisamh le zong sim kul tu ci dong ngaisutna a omna ziate kimu thei hi.\nObama in Irante siipuazi khaak tu (sanction) ci in a-au ahihang, Iran te in awl mawk peuma ngawl aa, a sep uh zong tawl nga tuan ngawl hi. 2009 Iran election lai zong Iran ngam mite lampi tung pusuak in president Mahmoud Ahmadinejad a dei ngawlna uh nasia tak in pualaak ahihang, tua ngamsung buaina te chance in la thei ngawl hi. Obama in tua buaina sung a kihel Iran ngam mi te, kam taw bekma pan pui aa, bangma a thupi vacin in support ngawl hi. Tua hun lai Obama in “the United States respects the sovereignty of the Islamic Republic of Iran, and is not interfering with Iran’s affairs.” na ci va ngeo ziau thong hial hi. A tatak cileang, 2011 sung thupiang, Arab Spring (Mubarak, Kadafi….etc buaina) ii patna sia tua 2009 Iran buaina pan kipan hi ci leang ki khial ngawl tu hi. Tua hun lai, Obama in Iran mipi te nasia tak in na panpui le Iran president Mahmoud Ahmadinejad zong taak tha tu aa, tu lai a lalau uh Iran Nuclear thu buai zong piang ngawl tha tu hi. Ni khat ni ciang Iran hu in leitungah siatna lian hong piang tha zezen le, taangthu atte in Obama a hawmthawkna thute at tu in um ing.\nDeficit ii khiakna sia dictionary sung en leang “the amount by which a sum of money falls short of the required amount. The amount by which expenditures or liabilities exceed income or assets. A lack or shortage ” hi. A ol bel in phen tu hi leang “Sum tum sang sum pusuak tam zaw, sum zak kicing ngawl” ki ci thei hi. Kumpi khat in ngam khat a run natu a zak sum sia, a sum nei za saang a tam zaw le, deficit lak ki ci hi.\nAmerica sia leitungah ngam nasia bel khat ci in kiciamte ahihang, tu ni US kumpi te sum zakna ah deficit lak hi. Sum zakna nasia lei ahikom, a neisa sum kicing ngawl in, leiba ngangawn nei hi.\n2010 April tha sung US deficit khep theiza khiam tu ci in ngaisutna taw commission khat vawt in Alan Simson (Republican) le, Erskine Bowles (Democrate) te 2 in lampui sak hi. Ahihang tua commission ii nasepna te ah hi vacinh in pan pui ngawl hi ci in US deficit taw kisai a kinte in mawsiat nuam hi. Ohio state a pai lai in “Hi bipartisan (party 2 pan mihing te ki hel khawm in nasepkhopna) commission in sep tu kilawm teng hong seam phot le, mai kum ciang deficit taw kisai a hampi, a haksapi teng zomh tu khi hi” ci hi. Deficit tung taang, hi vacin in seam pai ngawl, koi hilhel phot vei bua naa ziam ci in mi tampi in ngaisun hi. Mi tam mama in hawmthaw aa, a lung uh kim zo ngawl hi.\nHi commission in kum 10 sung US deficit $ 4 trillion khep zawk natu plan hong vawt hi. Khen 3 sua khen 1 (1/3) sia kumpi program le nasepna pan in sum zakna khep tu in vawt aa, a cian lai khen 2 sung pan pawl khat sia military budget khep tu vaihawm aa, tax pan sum a dik ngawl in a pusuak teng zong hoitak et cik tu in vawt hi. (Note: Tax return mann ngawl in a file te kidop tu hi vak). A planning bang hi le, hoi peuma ahihang Obama mama in hi commission ii nasepna hoitak endorse ngawl, panpui vacin ngawl hi.\nTua huvau in 2011 sung congress sung tam veima kam ngaal do kisimhna piang hi. Obama le Republicante kilaklaw “Debt Ceiling” buaina piang hi. Credit score thu son leang America om te in kitel siat hi. Mihing theampo credit union 3 pan hong teptena credit score khat tek ki nei aa, ih credit score zui in mihing khat sia sum taw kisai muan huai ziam muan huai ngawl ziam ci sia hong ki ciamte hi. Tasia bangma kumpi, ngam theampo in credit score khat tek sia hong kiteptena om hi. Mihing khat ii credit sore a en cik tu credit union 3 bang a om bangma, ngam kumpi te ii nasepna en cik in credit score a pia group, organization tatuam om hi. Tua organization te sungpan a nasia khat a hi S&P te in 2011 sung American kumpi ii score sia deficit huvau in hong taak sak (down grade the credit) hi.\nCredit score taak suk lel po bang thupi na ziam kici tha tu hi. Ahihang mihing khat ahizong, kumpi khat ahizong credit score a taak suk na le, siipuazii vawtna sungah nasia tatak in nawngkai hi ci hi. Obama in deficit hoitak handle zo ngawl ahikom US ii credit taak ci in taangthu ate (Historian) in ciamte hi.\nTuma kum 6 lai pan kipan housing market sia lal citak lal a, inn man zong taak vaial hi. House market lalna in American ii siipuazi nasia tak in dawk suk hi. Obama hong kaa pan kipan house market hong tak suk sia tudongma kaa sak kik zo ngawl lai hi. 2008 kum lai Bush in financial company lian mama hi aa, inn lei tute loan a pia bel a hi. Fannie Mae le Freddie Mac company te kumpi sum puuk in bailout hi. Tua bailout natu taang mi te ii tax $ billion 141 zangh hi. Tasia ciang kipan house market lal ngawp hi ci in business sang expert mama te in son hi. A hi takpi hial zong, tua le tu Obama kaa zawk kum 3 vaal kum 4 cing tu kithuai zo hi. Obama in house market taw kisai bang tatak vawt ziam ci en kik leang, hi vacinh a sep son tu om ngawl thong hi. Deficit tung taang a sepna te lungkim huai sak ngawl bangma housing market tung taang Obama in a lungkim huai bangma hi zo ngawl ci in kiciamte hi.\n5. Sipuazii taw kisai kamciam nasia piak pal lei\nObama ii tam vei mama a paulap thu khat sia,2007 pan 2009 sung siipuazii lal sia the great depression (siipuazii kialpi 1920) zawk a nasia bel hi ci tawntung hi. Second world war manh sawng president FDR (Franklin D Roosevelt) zong bangma paulap nei ngawl, ngaalpi sung a lal dikdek le a kiam dikdek thin teng taw a kidim America sia a nuam mama hong sua kik hi. February 2009 lai NBC news pan Matt Launer tung tungah US sipuazii kum 3 sung ka khangsak tu, ka khang sak zo buale president term 2na nga kik tu in kilawm bong, na ci vazak ngei hi.\nObama a kaa sawng unemployment rate sia a nasia bel le zong zakhen 8% dong bang theng bek tu in tuat hi tuak hi. Obama ii economic advisor ahi Christina Romer le Jared Bernstein te in January 9, 2009 ni in “The Job impact of the American Recovery and Reinvestment Plan” ci report khat vawt hi. Tua report sungah Obama ii stimulus (hu sum) piak pan 2010 boma nasep 3 million pan 4 million bang create tu ci in at hi. A hihang atatak ciang unemployment rate sia October 2009 ciang zakhen 10% theng zen hi. Tu ni Obama stimulus in nasep million 3 bang create takpi hi. Ahihang ama up mawk bang in manlaang ngawl aa, 2011 bo kuan ciang dong hai hi. Sipuazii le unemployment rate taw kisai ol ngaisut lei, kamciam pia pal lei ahiciang ama kam pau nasa om bangma one term president poma vei hibek tu ziam maw ci sia 2012 November tha ciang ih et tu hi vak.\nBy thawngno in Politic, USA on February 3, 2012 .\n← Obama Ii A Thiamna Thu Nga le A Thiam Ngawlna Thu Nga\tSRUC Pan Laithak →


url: =February 14 Ni: Tuma Kum 9 ~ Pu Zokhai :: ZOMI DAILY\nFebruary 14 Ni: Tuma Kum 9 ~ Pu Zokhai\nposted on 14 February 2016 at 7:50 pm UTC+9:30 Lomkholna: Article, Zokhai\n“Ngaihno’ Ni” ci-in leitung buppi-in aphawk-uh February 14 ni:\nTuni-in 1820 kum-a Khazihmi taktakte’ lakpan khat ahi John Keble’ phuak “Sun of my soul” Zomi-a ka’ lailet “Laukha’ Suunni” lasa-in khitui luang-in pualaak siamloh hunnuam Pasian-tawh ka-zangh thei-hi. Naute-zong cingh-in Ngaihno-zong piicing ahihman-in naakpi-in nuam kasa-hi.\nNitaaklam ciang-in, “tuni nuam si-e, banghang ahitam?” ci-in ka-lungngaih phatkiik ciang-in, tuma kum 9 hun-a tuni (FEB 14, 2007) ka-phawk sinsen-hi.\nFeb 13 nitaak-in Malaysia-ah Zomi zatam’ ading mapanna pan-in Australia leenloh phamawh dinmun ahih-tawh kizuui-in seppih pate, ute leh lawmte-tawh pumpi kikhen-in KLIA pan-in ka-leengkhia peetmah-hi. Mite aleen ciang-in atun nading munte’ hoihna nopna ngaihsun-in alawp mahmah tampi om mahtaleh, kei kahihleh Malaysia-a mapanpihte’ maaitangte, genthei liangvaai Zomite’ maaitangte mitkha-ah luai-in lungzuanna-tawh ka-leeng diaidiai-hi.\n2007 February 14 suun 11:00 hun-in Australia, Queensland Gamseh, Brisbane vaanleengtual ka-tung-hi. “AU paiding ka-nolh athumveina” ahihman-in tua vaanleeng tung-ah keimahbek Kawlgammi kahihi. Kuamah-tawh kiho vetlo-in nai 8-sung tuzeel, dingkhia zeel-in AU Leitang kitung suak-hi. Vaanleengtual-ah dangkeu sapian-in KL-a peek-1 aman ciacia tui-thawl neu khat ka-dawpleh “3.50” ci-a, “No, I’m asking about this water” kaci phuau zawzeen-hi. Sumbuuk ngaaknu-in, “Himah, tuisik mah-hi, peek 3.50 hi” hongci-a, AU tunciil lamdang kasak penpen khat ahihi.\nBrisbane pan-in Melbourne leen nading QANTAS Vaanleeng QF0621 hi-a, suun 12:50 boarding time hi-in, 16:10 Melbourne ka-tung thei-hi. 17:20 (4:20pm) hun-in IOM Palaai khat-in hong dinkhiat pih-a, Croydon Veeng, Emma Road, 31/8-10: Pa Thang Cin Khup te’ inn-ah hongkha-hi. Australia VISA-pen 2006 November 10 (ka’ Suahni)-a hong kipia hi-a, Melbourne-ah “lawm na-neihleh motel tun kuullo” ci ahihman-in ka’ lawmpa Thang Cin Khup hopih-in ama’ kiang tunding ka-gen hi-in, itna-tawh hongsaang-hi.\nTuni khualum kasak hang-in tua-ni khuadam kasa mahmah-a, mei-awi tentan-in ka-om ciang-in lawmte’n hong nuihsan uhhi. Malaysia-a genthei liangvaai Zomite’ vaai bekbek lungngai-in ka-it mahmah ka’ ziilehta te nangawn phone hoding (a phone-zong aneilo hisaam ing-in) kagen kei-hi. Tua ni pan-in tuni ciang “kum 9 (ni 3284) tak acing ana-hi mawk-a, Pasian’ ompih loh-in ni-khat nangawn gimpi tawlpi-a ki-om thei” ahihlam phawk-in Pasian’ min ka-phat-hi.\nKa’ ngaih Honpa laukha’ suunni,\nNang nong naihleh zaan miallo-hi:\nKong’ muhna pan hongliah ding-in,\nLei-in lummeii kaaisak keihen.\nTawlngakna daaitui hong kaaiciang,\nMitgui-kham luankhi’n hong zelhciang;\nTawkngak nop-huai lunggeel tawpna,\nAtawntung Honpa’ ang sung-ah.\nZiing-pan nitaak dong hong om in,\nNang lo-in guabang hing theikeng;\nZaan hong naaiciang in hong naih in,\nNang lo-in phamding geel ngamkeng.\nNa’ tate gammang a-omleh,\nNa’ aw siangtho hong nial omleh,\nNasep phabel tu’n kipan in,\nMawhna sung puuksak nawnkei in.\nDammawhte don, azawng hausak,\nMongneilo thupha naak pan-in,\nNaungeekbang siangtho thumaanmi,\nLungzuansialte mutnuam sak in!\nHong naih-in thupha hongpia in,\nSimlei tuanglam ka’ zawt na-ah;\nThangvaan saangnuam tuangtun mateng,\nNa’ itna-sung hong ompih-in.\nPrevious: ZAM Thupuak :: 14 February 2016\nNext: Min Aung Hlaing in kum 5 sung semlaiding\nTedim Municipal pan Ninkhawm Mawtaw vai gencianna


url: =Kentucky leh Asbury thu atom in (alunglutte bek) :: ZOMI DAILY\nposted on 27 August 2014 at 4:41 pm Lomkholna: Article, Paudolian\nAsbury Theological Seminary leh Kentucky tethu atom in\nAsbury Theological Seminary leh Asbury University te Wilmore khuapi Lexington Kentucky ah 1923 in kiphutkhia hi.\nKENTUCKY minpen “Kentucke, Kaintuckee, Cantuckey” tepan in akipuah toto hi a, tua ikhiatna in “meadowland” or bluegrass land “lopa nimdildialgam” cihna hi.\nAtengmitepen Iroquois ci-in tanglaipekpan in kithei hi. Iroquois cihpen minam ngate kigawmna hia, tuaminam te in Mohawko, Oneidas, Onondagas, Cayugas leh Sececas te hi uhi. N. American Indian zongki ci hi. Kentucky pen Sakol-gam kici liang a, lopa nimdildial telah ah Sakol hoih omzihziah ahihman in US gamsung ah tuabang mun omlo khading hi. Leitung muntuamtuam pan in Sakol taikidem (Horserace) dingin Kentucky ah hong paizelzel hi.\nAmin thang vangvang ahi´KFC (Kentucky Fried Chicken) Harland David Sander (1890) in 1930 pawlin hongmu khia a tuni tan Leitung gamtuamtuam ah KFC minthang mahmah hi.\nMundang state (US) tesangin evangical thu-ummi tamzaw a, Biakinn tezong nasia takmah in kilam hi.\nLaisiangtho sanglam ah cileng Sang minthang Asbury leh Southern Seminary te om a, hihte pen evangical upna mahtawh apaite ahi uhi.\nAsbury Theological Seminary thu:\nFrancis Asbury kicipa upna lam ah akhauhmahmah leh mission nasep na lam ah ahahkat mahmah mikhat hi a, tuhun ciangin John Wesley for America kici liang hi. Mitamlo tawh 1923 in Asbury kipan a tu-in international student 100 val kum simin omden hi. Southern Baptist tawh kinai mahmah napi bang kibat lohna nei hiam ci a, ka dotciangin professor khatin honggen na ah, Southern Baptist seminary te in Numei te pulpit tungah Pasian thugending phallo a, Asbury inbel Numei hita leh Pasal mahtawh kikim in Pasian nasem theihi cih pom hong ci hi.\nSouthern Baptist tepen John Calvin Theology (predestination) khauhtak in pom a Asbury Seminary in ahihleh Pasian gupkhiatna pen mikhempeuh (Free will) ngah they ding cih pom uhi. Free will cihnopna pen Pasian hehpihna in deidan neilo a Zeisu a umkhempeuh (a vom akang) Vangamtung ding cih na hi. Predestination upna cih ciangin Pasian in a teltuam mitebek gupna ngahding cih (atom in)na hi.\nPrevious: Tulaai leitung Thuthang Tuamtuam Updates August 27, 2014\nNext: Na lungsim tung peuhleh\nAustralia kipuaksawm Cocaine vankham $322 million manneiding lamkal ah kiman\nKawlgam ah Vom khat alei golgawp ahih manin ki at khiatsak\nSaudi Arabia gam a sumthalawh India mi gilkialte India kumpi’n an navak uh\nFGAIM Sermon Audio te Smartphone ah ki ngai theita\nGZA in Pu Dr. Dongno le Pu Nang Lian Thang tawh Kimuhkhopna


url: =Thalmual Khua omna:\nZogam saklam Tedim Myone sungah omhi. Tuipi maitang (sea level) pan asana 5463′ ah oma, galkap gamlim (target) RT-9699 ah omhi. Khuasatcil a, akiteen masaknamunpen KHUAPI kicihi. Hunkhat ciangin ateenmasakna uh Khuapi ah kitazo nawnlo ahihmanin, vengthak nasat uha, BUALLAM naci uhhi. Vengnih ah teenguha, Khuapi le Buallam kici-in bangmah buaina omhetlo hi.\nKhuahun thum oma, Tuk, Khuakhal, Phalbi hunte ahihi. Khuallumpenhun laitakin 33’C ciangbang hi a, khuahunnop mahmahhi. Phalbi khuavotpen hunin 2’C ciang phathei a, zokuam lamah vuukkhal theihi. Ahizongin kumkhatle kumkhat kibanglohi. Khualum khuadam zui-in sim leh zo kikhenhi. Teenna khuatung saksiahpen zolam kici-in, khuanuaisiah simlam kicihi. Zolamah guahtui tamzawdiakin khuavot hi. Phalbi ciangin vuk kiatheihi. Simlam pen guahtui tawmin khualum hi.\nSim le Zo omahihmanin tuk an, khal an tampipiangin khawhsa kikhamin nuamkisa mahmahhi. Leitang hoihmahmah ahihmanin akituh akisuan khempeuh hoihhi. Lokhawhnading khenpithum kisuahthei a, khenkhat kumlibang kikhothei hi. Lokhawhnading akhenkhatna akikhawhkik hunciangin kum 12 sawtta ahihmanin lokhawhphatin anpiang hoihmahmahhi. Lokhawhlohna munkhempeuh gankhawina hipahlel hi.\nThalmual gam Zokuam Lentaang mualdungah leitungpiancil akipan akiphuakngeilo singkungkhangham tampi omhi. Tua singkungkhanghamte tungah Pasianin paankaai tawh zemin etlawm mahmahhi. December khaciangin Phuitong le Thuang pakte vasa in bawmin hamngeingai hi. January, February khasungtengin Zolampaina lamlianpi dungtengah Neisokkungte pakzihziahin etlawm mahmahhi. Tuathamlo in April Sialsawm khaciangin Zogam singkung khanghamte tungah singpipak, luailengpak, paksungvom, palpipak, saheipak, heisapak cihte akipan a etlawm ahoihmahmah paknamtuamtuam tampi oma, etlawmpha mahmahhi. Dota akipan Dopi khasungteng pengpelepte hongham leuleu a, lopawihun hongphawksak hi. Gamkha pan Tangsihkhadong vakawlkap zanhakliangin hamleuleu a, lunglenhuai mahmah hi. Khuakhal hunsungin Zogam singkungpite lakah tangawm (tawlawk) ahihkeileh zolawkta akici vasate suntawntung hamngeungeu uha, lungzuanhuai mahmahhi. Tuabangin vasatezong ahunzui-in kikheel uhhi. Khuakhal hunciangin gamsungah vaukungte leh khuakim luidungah suangkuate pakleuleu hi. Tuabangin Pasian in ahunzui-in gamsung a etlawmdingin ongzepsak hi.\nThalmual khua nisuahna lamah Tuithang, Tungzang khuate omhi. Leilu lamah Buanli khua oma, nitumna lamah Dampi khua omhi. Leitaw lamah Phaiza, Muallum, Cingpikot khuate omhi.\nGamsung aom mualminte:\nLungsialmual, Buangpitumual, Humvummual, Khuatamual, Sialbumual, Takheuhmual, Zuangluimual, Thalmualtaang leh Thawngnemmual cihte ahihhi.\nGamsung aom luiminte:\nPhillui, Tuimilui, Phaizalui, Zuanglui, Mitdaklui, Khuatawlui, Konglui, Phaitamlui, Leisanglui, Humvumlui leh Gamgiluite ahihhi.\nGamsung aom ciktui (sih) minleh aomna:\nSongzelsih pen songzelah, Khawtawsih (Haitasih) pen khuataw lamah, sialbusih (Nek Kam losih) pen sialbu lamah, Khuatasih pen khuata mahah, Khuallosih (Pumpeengsih) pen Ngalbual tawh gamgi ah, Cingzosih pen Humvumlui leh Meiteizaanglui kituahna khangdiakah cihbangin omdimdiamhi.\nInnpite losih akicipen Zolamlianpi geiah oma, Ngakhuk zong kicihi. Zosihpi pen Mualmetvum (lankikhaina) nuaiah omhi. Hiangtamsih, Nelkangsih, Ngalzaangsih tepen tulaitak a Takzaang ateengtetawh kinai mahmahhi.\nGamsung munlehgam minte:\nKhuapam, Leikiat, Haidam, Phazalui, Thalmual, Songzel, Khuataw, Daiduak, Buhleizaang, Dainuai, Khuata, Khuaikeen, Thaukap, Humvum niam leh sang, Siakcin, Khuallo, Mualkaai, Hiangtam, Kawhpum, Meiteizaang, Nelkang, Khuamun, Sialbu, Awmpeek, Malsuang, Takkheuhnuai, Belsanzaang, Zuanglui, Vomgiahbuk cihte ahihi.\nKhualum khuadam zui-in sim le zo kikhen hi. Teenna khua tung sak siah pen zo lam kici-in, khua nuai siah simlam kici hi. Zo lamah guahtui tam zaw diakin khuavot hi. Phalbi ciangin Vuuk kia thei hi. Simlam pen guahtui tawmin khua lum hi.\nPrevious Post: « Thalmual Khuasung Vaihawm masate le Thukhensatna\nNext Post: Thalmual Khuasat pupite hong paikhiatna »


url: =Pasian Leh Satan Kikal A Kilehngat Gamtatziate ~ MUC\nPasian Leh Satan Kikal A Kilehngat Gamtatziate\nAdmin 9:57:00 AM Articles, Religion Articles\nLeitung mihingte in a lian mahmah Pasian’ innkuanpih i hi hi. Khat leh khat i ki-it ding leh i kizahtak ding, hong Piangsakpa’ ngimna ahi hi. Hauhna leh nopsakna-ah a siangtho leh angsung khualna om lo lungsim kinei ding hi. Mi khempeuh in eimau angsung ding bek ngaihsut a, i neih dingin Satan in hong ukcip ahih manin leitung in buaina, kitot kiselna, kido nate tawh kidim ta hi. Khat leh khat kigal neih ta hi.\nEi nopsak nading bek et tentan-na in na hoih bawl lo sak hi. Mihingte in tua vangliatna nial uh ahih manin tuni in leitungah Pasian zahtakna, thumaanna cihte om nawn lo hi cih i mu thei hi. Leitung gamte, innkuan khempeuhte leh mimal in ei thubek kiultung sak hi. Mihing khat leh khat kiukcip ding bek kilunggulh in, kei cih kiliatsakna tawh ei leh ei Pasian kiang leh lawmte’ kiang pan paikhia-in, lunggulhna ii nung kizui ta hi.\nEi phattuam nading bek zonna in pawlpi sungah kikhenna piangsak in, sianthona om lo ahih manin kiliatsakna lungsim tawh kidim hi. Angsung ding bek ngaihsutna in Jesu tawh kibatna siasak a, ei le ei bek ki-itna khang sak hi. Thu maanna pan paikhia ta hi. “Vantung a om na Pa uh a siantho mah bangin note zong na siangtho un.” Jesu in ci hi. Ei leh ei ki-itna pan Pasian deih hoihna kimu lo hi.\nPasian in hong itna hong lak dingin Jesu hih leitungah hong sawl hi. Topa Jesu’ nungzuite in Topa’ hong pat khiat nasep kizom in sem uh hi. Eite khat leh khat hanciam takin kihuh in tha kipia ni. Mi dangte’ nopsak nading hanciamna in a maan nopsakna i muh khiatna lampi ahi hi. Pasian leh mi dangte i itna in, i lunggulh nate a kilangpan-na hi tuan lo hi. Angsung khualna a nei lo mi in lungnopna kicing ngah zaw ding hi. Banghang hiam cih leh Pasian in ama aading a gelna a kicing sak hi. Pasian’ itna taktak ama sungah lut ahih manin a maan lungnopna lianpi a ngah ahi hi. Pasian piak nuntakna in ama aadingin siangtho in manpha hi. Pasian in mi dang huh theih nading thupia hi.\nA Kikim Lo Kidona\nAngsung bek theihna in mihing lungsim a zo thei a thahatpen ahi hi. Lungsim galdona ii langkhatah thukhualna leh a langkhatah lunggulhna in a kikim lo kidona ahi hi. Ei aa ding bek zonna in lunggulhna-ah a thahatpen hi a, itna leh na hoih sepsaknopna lungsim in khat veivei a thanempen hi thei hi. Hoihlohna in a tawntungin gualzo thei hi. Tua ahih manin eite in Pasian’ gam aading na sem in piakkhiatna i neih ciangin lunggulhna in hong ukcip leh lauhuai mahmah ding hi.\nMi hehpih theihna lungsim i neih ciangin, piakkhiatna leh nasepna in hong zui hi. Lungsim thalawpna i neih loh ciangin piakkhiatna leh sepkhiatna kinei zo lo hi. Hih banga i gamtatna in lauhuai mahmah hi.\nPiakkhiatna sepna-ah, mite i hehpihna thu a tellohzia leh a kipiakhia vante a mot zatna i muh ciangin deihsakna lungsim leh piakkhiatnopna lungsim bei thei hi. Ei Christiante in Gumpa’ hong kipiakna ei aadinga hong thuaknate limtak ngaihsun in a kilawm in gamta ni. (R&H, Dec. 7, 1886).\nZeisu Khrist Hong Hilh A Lamdangte\nA nuntakna hong piakna in hong thuhilhna-ah a lamdang, a nasia penpen ahi hi. Khat veivei thu-um mite in hih thu aana bangin ngaihsun kha uh hi. Mi dangte’ suahtak nading, angsungkhual hoih lohna thu a teltheih nadingun Topa’ hong genzia mah a i gen ding ahi hi. Topa Jesu in hih leitungah a nuntak sungin piakkhiat nasep nasia takin sem hi. Topa in lungdamnathu ii vangliatna maantak in teci lak hi. Mawhna nialna hanga Topa tawh gim a thuak khawm kha khempeuh, Topa’ nasem khempeuh, mi dangte’ hamphat nadinga a kipia khia khempeuh, Topa in tawntung thumaan-na letsong piak dingin kam ciam hi. Topa’ nuntakzia leh nasepzia lak khia i hih manin Topa’ lungsim a silhte i hi hi. I nuntak sungin mi dangte’ aading Topa mah tawh kipumpiaka a sem i hih manin mai lam nuntakna-ah zong Topa mah tawh tawntung vangliatna sungah i lut ding hi. (R&H, Sept. 28, 1911).\nAngsung Khualna ii A Gahte\nAngsung khualna lungsim ii ukcipna a thuak khempeuhte’ tungah a lamdang gamtatna kimukhia ahih manin, vantung laibu sungah Pasian thei lote tawh a kibangin kiciamteh ding hi. Tuabang mite pen guta, mizahko, misimmawhte leh aana tawh a sut theite mah tawh kibang hi a, tuabang mite in Pasian gam luah lo ding uh hi, Topa in ci hi. “Thu maan lo mi in ama deih bangin kiphasak thei hi. A huaiham mi in Pasian hemkhia in thusim nawn lo hi.” Hazatna in a tawntung in na hoih bawlnopna Christian lungsim tawh kilehngat hi. Angsungbek zonna in tavuan awlmawh lohna in kilanga Pasian’ gam zai nadinga nasep nading a ki-ap silpiakte zat lohna ahi hi. (R&H, Dec. 1,1986).\nPasian Zahtak Nawnlohna\nTopa Jesu pen i et-teh ding ahi hi. Topa in a nuntakna eite aadingin biakpiakna ganno in hong zanga, eite in zong mi dangte’ aadingin i zatding Topa’n hong ngen hi. I lungsim sunga Satan hongguan angsung khualnapen hih bangzia tawh kilakhia thei hi. Hih angsung khualna lungsimin i Pasian zahtakna khempeuh beisak hi. Pasian i itna leh mi dangte i itna i lahna bekin gualzawhna hongpia thei hi. Topa Zeisu in ang sung bek ngaihsunte kuamah vangam lutsak lo ding hi. Hazatna, enna lungsim a nei khempeuh kep kongkhak kann in pai thei lo ding hi. Hazatna khempeuh in upkhialhna ahi hi. (R&H, July 11,1899).


url: =Samuel Masa 5 | Siantongluan.net\nSamuel Masa 5\nSamuel Masa 5 |\nFilistia mite in Pasian Thuciamna Singkuang a mat uh ciangin Ebenezer panin Ashdod-ah pua uh hi.\nTua ciangin Filistia-te in Pasian Thuciamna Singkuang la-in Dagon inn sungah paipihin Dagon kiangah koih uh hi.\nAshdod mite a zing ciang zingsang tungin a thawh uh ciangin, Topa Thuciamna Singkuang mai leilakah Dagon na maipuk hi. Tua ahih ciangin amaute in Dagon phongto-in ama omna munah koihkik uh hi.\nAhih hangin a zing ciang zingsang tungin amaute a thawh uh ciangin Topa Thuciamna Singkuang mai leilakah Dagon na maipuk leuleu a, Dagon lutang leh a khutte gel kitankhia-in sangkil gei-ah om a, Dagon a pumpi bek omlai hi.\nTuni dongin Dagon siampite leh Dagon inn-ah a tumte khempeuh in hih thu hangin Ashdod-a Dagon sangkil tung siklo uh hi.\nTopa in Ashdod khua mite nakpi takin gawt a, amah in uilut tawh Ashdod khua leh a gamsung lausakin gimsak hi.\nAshdod mite in hih bang thute a muh uh ciangin amaute in, "Israel-te Pasian Thuciamna Singkuang eite kiang panin a paikhiat loh phamawh hi. Bang hang hiam cih leh amah in eite leh i pasian Dagon hong gawt hi," a ci uh hi.\nTua ahih ciangin amaute in mi sawlin Filistia uliante khempeuh khawm uh a, "Israel-te Pasian Thuciamna Singkuang bang cih ding ihi hiam?" a ci uh hi. Amaute in dawngin, "Israel-te Pasian Thuciamna Singkuang Gath-ah koihsak ni," a ci uh hi. Tua ahih ciangin amaute in Israel-te Pasian Thuciamna Singkuang tua lai-ah paipih uh hi.\nAhih hangin amaute in tua Gath khua-ah a tunpih khit uh ciangin Topa in tua khuapi langpanin apkhapna lianpi piangsak a, amah in khuapi mite a moi a hamin gimsakin amaute in uilut vei uh hi.\nTua ahih ciangin amaute in Pasian Thuciamna Singkuang Ekron-ah puak uh hi. Ahih hangin Pasian Thuciamna Singkuang Ekron a tun ciangin Ekron mite kiko uh a, "Kote leh ka mite uh a that dingin amaute in Israel-te Pasian Thuciamna Singkuang ko kiangah hong paipih uh hi," a ci uh hi.\nTua ahih ciangin amaute in mi sawlin Filistia uliante khempeuh khawmin, "Kote leh ka mite uh hong thahlohna dingin Israel-te Pasian Thuciamna Singkuang puakkhia un la, ama omna munah ciahkiksak un," a ci uh hi. Bang hang hiam cih leh a khuapi sung khempeuhah si dektaka apkhapna om hi. Pasian in tua lai-ah amaute nak gawt mahmah hi.\nA silo sunte in uilut vei uh a, khuapi sunga kahna awging vantung dongah kizato hi.\nTedim Lai Siangtho / Laibu: Samuel Masa 5


url: =Thai gamsung ah nikhatsung in Bomb 20 vei puakkham :: ZOMI DAILY\nposted on 21 May 2018 at 4:12 pm Lomkholna: News, Sawltak, Thailand, World\nThai gamsung leitawlam ah Bomb 20 veibang puakkham cih Bernama pan kiza hi. Tua Bomb apuakkham tepen ATM (Automatic Teller Machines) te ngimbawl, Target in nei in aki puakkhamsak kici hi.\nSouthern Thailand, Songkhla Province leh Narathiwat Province sungah Muslim te antanhun Ramadan kipatzawh anili ni (Sunday) ni in apuakkham hi a, nitaklam 7pm hunpawl akipan Bomb puakkham akipan ngekngek ahihi.\nPattani police chief Maj Gen Piyawat Chalermsi in tuni in agenkhiatna ah Muang district of Pattani sungah amasa in Bomb puakkham 4 vei om cih hongki zasak hi. Tuakhit ciangin Saiburi, Nongchik, Yarang cih munthum ahzong Bomb khatveitek puakkham in, tua apuakkham Bomb khempeuh pen ATM Machine gei ah kikoih in aki puakkhamsak hi ci’n genkhia hi.\nMuang District sungah Bomb puakkhapna hangin mi 2 in liamlawh uhhi.\nNarathiwat sungaom Authorities kumpi thunei te’nzong Benang Setar, Kabang leh Yaha districts sungteng ah Bomb 5 vei puakkham hi ci’n pulakkhia uhhi. Ahi zongin tuamun te ah asi aliam kuamah omlo uhhi.\nThanto aom Narathiwat Task Force headquarters ahzong M79 Grenade kici Bomb neute kilot in, ahi zongin aliam kuamah omlo cihi.\nTuateng banah Ranget leh Cho Airong District sung ahzong Bomb Attack pawlkhat om hi ci’n Security Sources pawlkhat te’n genkhia uhhi. Songkla, Thepa District sung aom ATM Machine khatahzong Bomb puakkham cih kiza hi.\nThai gampen Buddhist mi atammahmahna gamkhat ahihi. Ahi zongin Sourthern Thailand sungteng ah Muslim te tammahmah uh a, buaina zong tammahmah denpah hi. Yala, Pattani, Narathiwat Provinces sungteng ah abeisa 2004 kum akipan Muslim singnuai mite ngongtatna hangin mihing 7000 bangin sihlawhkhin uhhi ci’n Deep South Watch Group te’n pulakkhia uhhi.\nThailand Military te genkhiatna ah Sunday ni in Bomb apuakkham pen mun 14 bang hiding ci uh a, akigawm in 20 veibang Bomb puakkham ngekngek cimawk hi. Sawltak #zomidaily\nPrevious: Hansanna (sih ngamna sangin nuntak ngamna thupizaw)\nNext: Setkahlei tungah Selfie kizaihding buailuatna tawh anu in anautawi kiatsuah


url: =Sul a hong heikik sawm nawnlo ngaih :: ZOMI DAILY\nposted on 4 June 2018 at 2:37 pm Lomkholna: CinNgaih, News\nKei kong ngaih bangin kavang mubang nong ngaih ale, ka lungzuangna te zal in amual aguam kantan in nasiang ah vabang in ong leng nuam sam ingh e maw Ngaih. Kapumpi nasep silbawlna ah aom hang ka lungsim na siangah om tawntung hi. Ahihang tuate nang theikhalo mate Ngaih. Manpha kasak mahmah thupi mahmah a kangaihsut itna ngaihna tong ih lelte bangmah in thu simlo ahi Ngaih aw, nang kiang ah tun ahi leh na lungtup lungdeih mahmah tangpal khat omta ding hiven maw.\nSimlei pian dangin thu le la zong dangta, ahih man saploh deihloh itna thu a guallelhna na ngah kikkik zel ingh. Na kiang pan ka lamet lungnop na sang lungzuang na ngah ka hih man in sinthu ih lelte khaubang ki kai awk ta.\nNgaih, nang tawh ih kihoho ciang lungdeih libang cingta ding lungtup tungta ding ci in na ngaihsun khinkhian ngei ingh.\nBang deih bang uk bang duh ci in na theihloh kal in ka kansim a, nang nong om ciang lungdeih libang ciing ding ci in mailam hun ding ka ngaihsun ngei hi. Hih bangin mailam hun ding lawp in ka ngaihsut hang atawpna ah ka ngaihsutna bek mah ahih lam ka tel sesem hi.\n“Kei innlam ciahta ning, sawt omnawnlo ding, tua hang inzong ong nak hongam lo, alamdang in laken maw,” nong cih ciang ih kigamlat dingte ngaihsun in lungzuan luankhi kanul lam athei pen kei bek ka hi hi.\nKa sunmang kazal mang nangawng a ih kikhen ding alau angaihsun ngamlo kei ka hih leh lungzuan luangkhi le dahna huihpi in hong nawk kik leuleu hi. “Aw ka ut ka deih bangin piang theih le maw”, ci in na khuisa sa ingh. Tun ahih leh tut hak omhak in patauhna te tawh kaki dim hi.\nAhih hang ih kithei tun’ ih kiho tun’ message te ka et ciang ka lungsim thak suak in ka maitai a ka mai ah nuihmai suak hi. Neu sen lim a lung katup vang ngaihno aw itna ngaihna kong lelelna kong ngaih theina hang in ka lungzuan in ka tha zaw ahih man in, kei bang ka vang zu bang khumlo ta adingin cih ciang ka thozo kik tam .\nIh kiho nawn loh kong hopih ding na deih loh na utloh nong dawng nop loh akipan bang sem koi ah om ci in kong kan zel a tun in na hih leh neu sen lim a lung na tup tangpal tawh kitheita cih na omdan akipan ka ngaihsutna in athei ciang“ Ngaih aw nangla sang nunnuam kai niciang, keila nunlui ngai in kumbei ding maw, kei sang pal zaw gual ang na zalni ciang kei zuan luankhi kuan hong nulsak diam, ci in zaila na awiawi ingh.\nIh kigamla akipan kong it kong ngaih theina te tel siam in nikhat ni teitei ciang ong pai kik ding ci in na lam en khinkhian ingh.\nTu in sul hong hei kik lo ding ahi Ngaih nang adingin ka nei itna pen zong anei omlo hong hita hi. Ciim man a gelh. Cin Ngaih\nPrevious: Steve Jobs’ Speech (Apple Company phuakhiapa)\nNext: Central America, Guatemala gamsung ah meimual puakkham, mi 25 si in adang tampi cimawh


url: =Dr Henry C Lee gen thu manpha pawl khatte ~ NK Khanno :: ZOMI DAILY\nDr Henry C Lee gen thu manpha pawl khatte ~ NK Khanno\nposted on 18 November 2017 at 10:27 pm UTC+9:30 Lomkholna: Article, Khanno\n(i) Khangnote le siatna\nKa khansung in mikithatna thupiangte tampitak tuak kha ingh. Hih thute ka et kik ciangin apiang sak ahang pen thu 7 in mukhia ingh. Lungkimlohna, itna ngaihna, buluhna, zukham ankhamna, thuneihna kituhna, lungsim manlohna cihte hi. Tuhun ah angsung metna bek etna hangin mawhna tampi tak piangsak hi.\nAmerican gam ah nisim in mawhthupiang (criminal cases) 23000 val bang ahi hi. Nai lang (minit 30) sim in mi kithat phial hi. A hang bulpi in American tangpi tangta sungah leh sang pilsina lam ah lamkhialhna, hoi na hang a hipi pen hi. Gtn in American te in ei le ei kimuanna (self-confidence) pen thupi sak diak uhi. A neu tung panin ama tha tawh amah kimuan na ding kisin sak uhi. Sen te ngeina kimakaihna bangin “thuakzawhna, cimai ou cih maisak ziauh theihna” bangmah neilo uhi. A hong gol uh ciangin ama angsung phattuamna a sukha, anopneh kha aom leh thau, tem cih bang gitlohna tawh thukkik pah uhi.\nTua mah bangin aneu vua kipanin gongtatna thu, mi kithatna video tv te enen kha uh ahih manin mithat ding pen baihsa mahmah uhi. (Eimi ten zong ih tanote a kum tawh kituak in video kilawm kituak etsak ding thupi ding hi.)\n(ii) Na Khangno lai nasep hanciam in\nAmerican ka tuntung lam in nasem kawm in sang ka kah hi. Ka nasepna pen ka sang vua Lab khan ah ahi a, mikang khat le mivom khat tawh kasem khawm hi. Sun lam in ka nasep ka sem aa, zan lam in sang ka kah hi. Sun le zan man hun neilo, sani, nipi na-ngawn tawlngak hun nei manlo in ka om lam ka lawmten hong muh ciangin “Henry aw banghang aa hizah ta in hanciam zenzen na hiam. Nasep man khit ciang zusai (bar) pai in beer dawn hichiat, sani, nipini te ah bawlung suih en hichiat lel ve. Mihing nuntakna icih pen tomno sung bek hilel lo maw. Noptak in om hichiat lel ve” hong ci thei zel uhi. Ken bel “ih khangno lai mah in ih hanciam kei leh ih teek ciang kisikna bek hi ding hi” ci’n ka dawngkik hi.\nA sawtlo in Bachelor, Master le Ph.D lukhunelkaai ka ngah toto hi. Ka lawmte geel ahih leh Lab khan ah vante sil in nasem in omlai uhi.\nkum 10 bang hong sawt ciangin kei pen University khat ah Professor khat ka hi ta hi. Ka lawmte geel ahih leh van sawp/sil mah in na omlai uhi.\nkum 20 bang hong cingto ta hi. Ken kahih leh thu tampi tak ka sittel khia khin ta hi. Ka lawmte geel ahih leh van te sawp/sil mah in omlai uhi. Kei pen Lab khan ah a lianpen director dinmun ka tungto ta a, ka lawmte geel ahih leh lab khan van sawp/sil mah in na om lai uhi.\nNikhat ka lawm mikang pa in phone tawh hong hopih hi. Tun ahih leh amah kum 63 pha ta hi. “Henry aw nidang aa nong gen thute nak man mahmah ei. Kei zong nang bangin hanciam kha zenzen hileng Ph.D buaih khat bek ngah ta mah ding hiveng, na ci na?”\n“Ka sangnaupang te kiangah bel Pilna deih Teekta cih bang omlo ci’n amau hanciam nopna ding gen thei zel mah ve ingh in, ahih hang tu aa nang dinmun bel lemnon kei mai veh aw lawm….. nang na hun neih teng mawkzat khin mang cin aa, tun kipan ding hi lecin zekai ta mai thei niteh…” ci’n nuikawm sa in ka dawngkik hi.\n“Tun bel Lab khan ah vante sil/sawp nading tha kicing zong nei non keng. Ka khuak zonglah thuciamteh theilua non kei… a cil pan in theikhol thei hizen leng beer dawn hun, bawhlung suih et hunte khiam in nang mah bangin hanciam ning” ci’n kisikna tak tawh hong gen hi.\n(iii) Ih hanciam kei leh cikmah hun in ih ma kitun ngeilo\nKhat vei Irvine khua ah sang khat ah thugen dingin hong kicial hi. Tua mun ah sangnaupang makai khat tawh ka kiho hi. Maikum ciang hileh sang man ding ahih lam, kineihsiamna (actor) uk mahmah ahih lam leh University siamsinna pen akisam khollo, amawkna ahih lam, bangmah pilna, theihna kician kingahlo bek thamlo sanglai zong buaipi khat hi ci’n hong gen hi.\n“Nuntakna icih pen meileng tung tuang tawh kibang hi. University sanginn panin pilsinna na neih theih ciang bek in tua meileng letmat a ngah tawh na kibang hi. Bang meileng tuang ding, koi lam zuan in pai ding cih pen buaih ngahkhit ciangin a kikhentat ahi hi. A zenzen in University siamsinna neilo hilecin tua meileng tungah kah theilo ding hiteh” ci’n ka dawngkik hi.\nLeitung ah mi tam asisak pen thu 10 te ah lungtang natna, cancer natna cihte kihel hi. Ahi zongin nasep hahkatluatna kihello hi.\nThadahna in na khete gik sak hi. Na hanciam kei leh koimah tunglo ding hiteh.\nYale University aa Law sang le Medicine sangte, New Haven cih bang University 15 ah thugenna ka nei hi. Mipawl khatte in bangci dan aa hibang dan hun ngah/nei thei hiam ci’n lamdang sa mahmah in hong dong zel uhi.\nPasian pen thuman mahmah hi. Hau taleh zawng taleh, pil taleh hai taleh, mikim in nikhat in nai 24 hun ki nei kim hi.\nGualzawhna tawhtang pen tua nai 24 koi ci zat cih tungah kinga mahmah hi. Pawlkhatte in zudawnna, gualnopna, kimawlna peuhin beisak thei uhi. Pawlkhatte in hahkat in, pilsinna thukanna in zang uhi. A gualzo mite icih pen hun hoihtak le manpha takin a zangtheite ahih lam tangthute ah ihmu thei ding hi.\nA zenzen in mikhat sangin nikhat in nai 5 val a ngah bang hileng kum khat in nai 2000 val (ni 90 val) a ngah ka suak hi.\nKantelna khat ah American khangno khat in nikhat in nai 4 le lang nasem, tawlngak hun leh ihmut hun nai 9, nekna dawnna nai3, inn vai lo vai nai 2, tualo a tuamtuam ah nai5 le lang cih bangin zang hi ci hi.\nMihing khat in kumkhat in nai 8760 nei hi. Ihmut hun ding nai 3285, a dang bangmah ahilo a tuamtuam aading nai 2075 tak beisak zen uh suak hi.\nIhmut hun nai2 val bang khiam in, annek hun nai 1 bang kikhiam thei hileh nai 3285 bang kingah thei hi. Hih hunte nasepna hun in zang thei hileng mikhat in kumnih in a sep ding na pen nang kumkhat in zo ziau ding hiteh.\nKei pen zingsang nai 5 in ka tho hi. Thukhun (Law) le science tawh kisai laite kasim hi. Nai 6 ciangin nasep ka kuan hi. Nikhat sung kasep dingte ka geel hi. Meeting, thukhenzum kah, thusittel, lab khan lut, thugenna nei cihte tawh ka buai cip thei hi. Zan 11 hun in inn ka tung kik thei zel hi.\nPawlkhatte in nasemlo a omtheilo hong sa uhi. Hizah in na kasep zawhna pen ka zingthawh baihna leh lungsim siangtak aa thungaihsut theihna hang ahi hi. University siam kasin lai in sanglai sim kawm, naukeem kawm, video enkawm, la ngai kawm cih bangin ka zangkhawm hi. Hun khat sungin mithum tawh ka kiho kawmin ka khuak sungah ka thusittel ding thu ka ngaihsun thei hi. Ahi zongin akisamlo hunte ah thudang ka ngaihsun lo in thukhat bek tungah ka mitsuan (concentration) thei hi.\nLai lah gelhzo, na lah tampi semzo kahih manin pawlkhatte in ka kimuh uh ciangin “akhang ham ta ding kongsak, na naupang lai mawk cei” hong ci thei zel uhi. Tua hi a, kum khat in nai 3285 metbawl theih nading ka gen pah zel hi.\n(v) Mite aading thupha\nHih zahtak in nasep ka hahkatna pen banghang hiam ci’n hng ki dong theizel hi. Kei pen sum hangin nasem kahih loh lam mi a tamzaw in hong thei ding uhi. Ka sum ngahna bulpite ahi editor sepna, laigelhna, thugenna, thusittel in evidence zonsakna cihte pan ka ngah sumte pen lab khante le University te ah ka piakhia kik hi. Lab khan aading akisam van le nate leina, puahphatna, lamthakna ahizong, scholarship piakna leh Sen gam panin sangnaupang pawlkhat sam in Forensic Science lam sintheihna ding sumtha tawh huhna cihte ka sem hi. Taiwan pan le Sen gam panin hih mun ah pilsinna hong neih khit uh ciangin a gam vuah ciahkik in forensic science lam tawh nasem in nasiatak in khangtosak uhi. Tua bek hilo in a dang gam pan in zong kei kiangah pilsin in hong pai uhi.\n(vi) A gualzo le a guallel te kilamdanna\nA gualzo te in buaina (problem) khat peuh aading lemkikna (solution) hi uh a, a guallel te in ahih leh lepkikna ii buaina bek mah mu den uhi.\nGualzo mite pen lemtuahna ii pawl hi a, a guallel te pen buaina buaipih pawl ahi hi.\nA gualzote in geelna neikhol uh a, a guallel te zia ol hichiat uhi.\nA gualzo te in “nang ta’ng ding hong sepsak ning” ci uh a, a guallel te in “hi pen kei sep ding hi kei” ci thei uhi.\nA gualzote in “a hamsat ding hang sem zo ning” ci uh a, a guallel te in “sem leng zong bel hithei sam in teh, aih hang baih kei mawk in teh” ci uhi.\n(v) Thumanna le cihtakna\nThumanna le cihtakna pen ka letkip thu ahi hi. Nasep na ah muanna, mite tawh kizopna ah thumanna le cihtakna pen akisam mahmah ahihi.\nKhat vei Maine gamke palikleen ah palik nasem ding kisam ahih manin tua mun ah nasem ding a hong siau te interview neih pih na dingin hong kicial hi. Tua ni citciat in vuk huihpi nungin lampi te vukin tuamcip in koimah kipai theilo hi. Ka zi in interview phi ding zong kuamah hong pai ken teh, nang zong inn ah tawlnga hichiat lel ve hong ci hi. Ahizongin ka kamciamna, ka kipsaksa thu ahih manin ka pai veve hi. Nidang in nai 5 kiim kipaina pen vukkiatna hangin nai10 bang kipai hi.\nZingsang nai 9 panin interview kipan ding cih ahih manin nai 9lap in ka tung hi. Palik zum aa nasem te le Palik bo pa in lamdang hongsa mahmah uhi. Amau ngaihsutna ah vuk kialua ahih manin apai thei nonlo dingin a hong seh uh na hihi.\nKa zi hong cih mah bangin kuamah hong pai lo uhi.\nNitak kuan ciangin khat hong tung liamliam sam hi. amah pen nikhat sap lai pek panin a inn panin a hong kuankhia ana hi hi. Midang te zahin nasepna tuahkhakthu (experience) a tam neihloh hangin vuk huihpi nuai ah, lam kikhak in haksatna tampi nawkkhia in interview phi ni ding ah hong tungzo ahih manin amah pen muantak suantak hi ci’n Palik bu pakiang ka gen aa, Palik buno dingin khaat dingin ka gen hi. Palikbu pa zong thukim pah hi.\nThumanna leh cihtakna nei peuh leng ih omna peuhah miten hong muang in, ei mahmah zong ih kha muang den lel hi.\nSr; Ninenine Sanay gelh “Dr Henry C.Lee, Cracking Cases”\nPrevious: Guah i thusim (The mystery of the rain)\nNext: Malaysia ah vanleng asetsia ahih manin, Emergency in awmtalsa in kumsuk


url: =Telenor Myanmar te’n “Guinness World Records” pahtawina ngah :: ZOMI DAILY\nposted on 16 February 2018 at 9:25 pm Lomkholna: Myanmar, News, Sawltak\nMyanmar, Magway Region sung aom tualpi khatah abeisa February 12 “Union Day” ni in Telenor te makaihna tawh mihing bekbek akigawm in mi 3466 ki kaikhawm in, Myanmar gamlim apiadingin kigual ngeingai uhhi.\nTuabangin mihing bekbek kigual in gamkhat ii Map “gamlim” akigual te lakah mi atampenpen akihel cihtawh “Guinness World Records” te’n pahtawina, ciaptehna pia uhhi.\nTelenor Myanmar te makaihna tawh mihing bekbek akigawm in 3466 tak ki kaikhawm in, “Myanmar-shaped” ci’n Myanmar gamlim alakkhia uh ahihi. Tua tungtawn in Guinness World Records te’n “largest human image of a country/continent” cihtawh pahtawina leh ciaptehna apia uh ahihi.\nVideo: Telenor Myanmar Breaks the record of the Largest Human Image of a Country/ Continent\nHih Guinness World Records ciaptehna ngahna vaitawh kisai in Telenor Myanmar CEO Lars Erik Tellmann in zanhalni in thugenkhiatna nei a, leitungbup ah mihing atampenpen kigual in gamlim lahkhiatna ah pahtawina ngahkha ihhih manin ihkipak hi, Telenor cihpen Myanmar gam ii hiangkhat ahihtheih nadingin ka lunggulh mahmah uhhi ci’n genkhiatna neikhia hi.\nTelenor cihpen Myanmar gamsung ah Telecom Service Provider 4 aomlak ah khat ahihi. Myanmar gamsung ah Telecommunications Service Provider pen Telenor, MPT, Ooredoo leh MyTel ahihi. (MyTel pen nung February 13 ni in Naypyitaw aom Kempinski Hotel ah honna akinei athak liklek Telecom Operator khat ahihi)\nPrevious: Naupangno kum 3 aphapan khat anu in mawtaw tawh taihlumkha\nNext: Laisiangtho ~ Tdkhen


url: =Breaking news: Texas Sang kikapna ah sangnaupang 18 leh Sangsia 1 si :: ZOMI DAILY\nposted on 25 May 2022 at 12:34 pm Lomkholna: News, Thomasmung, World\nBreaking news: Texas Sang kikapna ah sangnaupang 18 leh Sang Sia 1 si\nU.S gam Texas Sate, Uvaide khua, Robb Elementary School (Tan lang pan Tan 5) ah Kum 18 apha Salvador Ramos aci migilo khat in automatic rifle and handgun thaute tawh kap gawp ahih manin Sangnaupang no 18 leh Sang sia khat si ci in in CNN leh news tuamtuam ten genkhia uh hi.\nKikapna apian zawh ciang Texas Governor Abbott in elementary school kikapna ah sangnaupang no 15 leh Sangsia khat si aa, thau akap migilo pa zong si pah hi ci in news te tung genkhia masa pen hi. Tua zawh ciang aliam te Zato ah kipuak aa, sangnaupang 3 sih beh in asi avekpi sangnaupang 18 pha to ta ahi hi. Zato ah atung tampi omlai ahih manin tua te bang ciang tung hiam cih kithei nailo hi.\nRobb Elementary School Sang ah Hispanic minam 90% om uh aa, akaplum pa (migilo pa) zong Hispanic minam te mah hi ci uh hi. Migilo pa pen tua veng aaom Uvalde High School ah Sangnaupang khat mah hi aa, amah guak bek ngamta ci uh hi. Hih migilo pa pan Robb Elementary School Sang ah mithat dingin hong pai ma in a Pi (grandmother) kaplum masa aa tua zawh ciang Sang ah va pai in sangnaupang te akap gawp hi ci in Texas State Senator Roland Gutierrez in CNN tung genkhia hi.\nHih Robb Elementary School kikapna pen mi 17 sihna 2018 Marjory Stoneman Douglas High School, Parkland, Florida kikapna zawh ciang a nasia pen hi ci uh hi. US te taangthu sung ah 2012 kum Sandy Hook Elementary School, Newtown, Connecticut Kikapna pen a nasia pen hi aa, tualai ah mi 26 si hi. Hih kikapna apian zawh ciang White House tungaa akikhai US Flag pen alang ah khiam suk uh aa, President Biden in zong thu gen na nei hi. Hih kikapna vai aza mimal khat ciat kidah tek, kicik ze tek hi.\nSangnaupang nau neen kinei tek ahih manin Nu leh Pa te zong kipatau tek aa, mailam ah Sang tengah bang cih Security om thei ding cih kingaih sun tek hi. Asi aliam mimal khat aading thu ngetna ah phawk tek ni. Ref: CNN, ABC, Fox news *** Zing nitak ciang News Update zong LIVE tawh kikhah ding ahih manin kimu tek ni… Thomas On Sian Mung (Thomas Mung Guite) Washington D.C May 24, 2022\nPrevious: Kim Tuang mangpha khakna ~ Rev. Thang Van Lian\nNext: Tuizang Cialpi ~ Sia Do Khup


url: =Nitumna gamte leh Sente’ khantoh/ kiamsuk nate gal-et na ~ Khup Lian Thang :: ZOMI DAILY\nposted on 1 April 2018 at 12:40 am Lomkholna: Article, Khuplianthang\nNiall Furguson (Professor of History at Hardvard University) in leitung tangthu te akankan khit ciangin,“Tu laitak leitung aa a nungta lai eite in a beisa ong nusia sa ih pu ih pu sawnte’ tuahkhak sa thute ih awlmawh kei lua a, ih kan kei lua hi. Amau tuahkhak thute tungpan in pilna ih la kei lua hi” ci-in a lunghimawhna gen hi. Amah mah in,“Tu laitak leitung mimal phazah pen leitung ah a om ngei khin limlim mimal pha zah ii 7% bek ki hi-in, ong nusia sa a paisa 93% te ii tuahkhak thu, amau tangthu tuanthu te ih awlmawhloh phamawh hi. Ni danglai thute pen apiang taktak thute hi-in, a beisa aa thu paizia leh pianzia dante mah, mailam ah ong piang ding ahi hi. Tua ahih manin tangthu te ih kan kikna leh sin kikna pen a beisa thute a sin kik cih ciang bek ihi kei a, leitung nuntak khuasakzia, ong pailai ding ih nuntakzia dingte a sin kholkhol ih hi zaw hi” ci in gen hi.\nNi tumna lam aa kumpi gam lianpi te\nBC 27 kim aa kipan in Roman Empire ong kipan in a ukna gam pen zai mahmah hi. Tu laitak leitung gamlim tawh hileh Europe gam khempeuh, Middle East gam leh Africa leilu lam gam dongin a gam zai uh mahmah hi. AD 364 pawl ciangin Roman Empire pen khenpi nih ki suah hi. Ni suahna leh nitumna Empire ci-in kikhen a, nitumna Western Roman Empire in Rome (tulai tak Italy te khuapi) pen khuapi in nei a, ni suahna lam Eastern Roman Empire in Constantinople (tu-in Istanbul kic in Turkey gamhuam ah om) khuapi in nei uh hi. Nitumna lam Empire pen AD 476 ciangin a gamveng te in na do mangin a Empire bup ong bei lawh hi. Ahih hangin nisuahna lam Roman Empire (Byzantine Empire zong kici) pen ki zom toto suakin AD 1453 kum dong agam uh kip hi. AD 1453 ciangin nisuahna lam pan in Turkey te’makaih Ottoman Empire te in na do uh ahih manin nisuahna Roman Empire zong ong bei ta hi.\nNitumna lam Roman Empire abei khit (AD476) ciangin hih Roman Empire mun pan in gam tampi ong piang khia hi. Hih minam leh gam neuneu te pen palang gawp in, gal leh sa in ki nei in gam khat leh khat minam khat leh khat ki dodo mai uh hi. Tua ahih manin tangthu ah AD 500-1000 kikal pen nitumna gamah khim zing hun (The Dark Age) ci-in ki ciamteh hi. Tua pan in damdam in ong kikhel to uh a, AD 1500 khit aa kipan a khantohna uh ong manlang mahmah in, kum 500 sungin (AD 1500-AD2000) pilna siamna thahatna bulphuh in khangto mahmah uh hi. Tua hang mah in zong amau gamte in leitung bup kum zalom 3-4 (AD 1600-2000) sung bang uk uh hi. A diakin Myanmar gam, Zogam a uk ahi United Kingdom (UK) leh a dangdang, Portugal, Dutch, France, Spain, Austria, Belgium, Italy, Germany, Russia, a nunglam teh USA ong kibeh lap in hih gamlian 11 te in leitung a uk phial cih theih ahi hi\nAD 1500kum ciangciang pen pilna, hauhna leh khantohna lam ah leitung nisuahna lam ahi adiakin Sen minam te pen nitumna lam gamte sangin na khangto zaw uh hi. Pilna, van leh nate bawl siamna ah Sente na khangto mahmah in, ganan(Mathematics) lam pilna ah India te, Aksi leh Ni tawh kisai pilna lam ah Arab mite cih bangin a pilpen na hi lai uh hi. Sen gam aa om leitung aa minthang mahmah ahi The Great Wall pen zong BC 700 lai pawlin Sen kumpi masate in galnan na dingin na lam ta uh hi. Ama nungah ong khang kumpi te in na zomzel uh a, a tawpna ah Ming Dynasty (AD 1368-1644) sungin nakpi takin na lam a, asauna 13,171miles bang ahih manin mihingte’ bawl lakah a thupi pen khat in kiciam teh hi.\nSente’ kumpi inn minthang mahmah ahi akumpi innpi (Forbidden City) pen AD 1406-1420 kum sungin kumpi Yongle Emperor in Ming Dynasty sungin na lam in, a pilna leh a siamna pen sang mahmah ahih manin leitung bup in zong tuni dong mahin thupi kisa hi. Tua hun laitak in leitung ah khuapi lianpen Sente khuapi Beijing hi-in mi 600,000 (6 lakhs) bang teng dingin ki ciamteh hi. Tua hun laitak in leitung ah khuapi lianpen 10 lak ah 9 pen nisuahna lam gamte ah om in, nitumna lam pan in France te khuapi Paris bek kihel zo a, mi 200,000 (2 lakhs) bang a teng dingin ki ciamteh hi. England te khuapi London ah mi 50,000 bek om dingin kiciam teh. Sente khuapi te tawh kikhai mahmah hi.\nVan thak na thak bawlna lam ah zong na khangto mahmah uh hi. Laidal zong Sente bawl masak hi-in, Lai khetna (Press) set pen kum zalom 11 paw in Sente na nei na zang khin uh hi. Germany te’ muh khiat leh a zat uh pen kum zalom 15 pawl ahih manin Germany te sangin kum 400 bang na madawk zaw uh hi. Tua mah bangin Sik tawh aki bawl lei (Iron Suspension Bridge) pen 1781kum aa English te’ bawl The Iron Bridge@Rive Severn in a ki ciapteh hangin, AD 65kum in Sente in Sik-lei (Iron Bridge) na nei khin thamtham uh hi. Sik huanna, a siangtho sakna tawh kisai pen Sente in BC 200 laipek in na zang khin uh a, English te in AD 1709 in Coalbrookdale khua ah sikte a tuisak ahuanna na zang pan uh hi.\nHih bangin sikte huantui in a utut in a zat theihna hangin England gam ah set vante’ khantohna (Industrial Revolution) kipatna na ong hi hi. AD1788 pawl kum khat sungin England te’ Sik (iron) bawl zawhzah pen, Sente in AD1078 pekin a bawl zawhzah uh zong phazo nai dek nailo hi ci-in ki ciamteh hi. Siam-gat-na zong Sente in na pan khia masa in, kum AD1300 pawl in Italy gam leh nitumna gam lam ah na zuakzuak ta uh hi. Thauvui zong na bawl masa na mukhia masa uh a, Sente in bel a ni thupi a pawi thupi ciangin a zat ahi Losan dingin na bawl uh hi. Hih thauvui te pen nitumna gamte in thautang leh galsimna thau in zang uh a, tua tawh a gam uh na kek uh hi.\nSente pen Lokhawh sing puak zia, mehteh mehgah ciin zia cih te zong na siam mahmah leh na khangto mahmah uh a, kum zalom 13 pawlin lokhawh zia ding laibu bang na neizo zezen uh hi. Tua hun in nitumna lamte in tua bang dinmun na hi nai vetlo uh hi. A thupi penpen ahi, a thu ngaihsutzia (Philosophy) uh zong sang thei mahmah a, Confucius thuzui leh ngaihsutzia in deep mahmah ahih manin picing mahmah thei mahmah uh hi. Tua teh zatui lam pilna zong, siam thei mahmah uh ahih manin tuni dong mahin amau ngeina zatui te leitung bup ah ki lim zat mahmah lai hi.\nSente galkpa mang ahi Zheng He in AD 1405-1433 sungin Tembaw lianpipi bawla, tua tembaw te tawh leitung gam tuamtuam ah 7 vei bang na zin khin ta hi. Nitumna lam gamte’ zin khiat kipat sangin kum 100 bang na manlang zaw hi. America gam amu khia Spain kumpi sawl Christopher Columbus pen AD 1492, nitumna lam panin nisuahna a zin masa Portugal minam Vasco Da Gama pen AD 1497 pawl hi pan ahih manin Sente pen na pusuak khia masa zaw, thu na mu masa zaw tham hi. Galkap mang Zheng He in a khualzin lai in a zat Tembaw pen 400ft bang sau in ki ciamteh a, tua ahih manin America amukhia Christopher Columbus’ zat Santa Maria Tembaw sangin a zah nga bangin golzaw hi.\nGalkap mang Zheng He in Tembaw tawh khual a zin ciangin nasem mi 28,000 bang tawh zin ahih manin, leitung galpi masa ciangciang ah amah a demzo a om vetlo ahi hi. A langkhat ah Christopher Columbus in America amukhiat lai in amah tawh tembaw nasem mi 89kim bek tawh zinkhia zo hi. Zheng He a khualzin 7 veina bangin Africa, South America, Australia, Greenland, Russia Siberia cih bangin leitung mun khempeuh phial a kim vel khin-in ki ciamteh hi. Portugal mi Vasco Da Gama in khualzin in apai na ah, Africa gamkhat ahi Malindi (tulai tak Kenya) gam a tun uh teh, Sen minamte honthat na om hi. A theih theih teh tuama kum 100 pawlin Sen galkap mang Zheng He ii tuilam tawh khual zin lai in Tembaw akisia aa a ciah theilo pawl na hi hi.\nSente nungtolh na\nAD 1424 pawl ciangin Sen kumpi Yongle Emperor ong si ta a, a kahthak kumpi te in hih bangin khualzin khiat ding leh mun dang gamdang tawh kizop ding kham hi. Galkap mang Zheng He leh ama nasep sa te nangawn ki thupi bawl nawn hetlo in, a sihna bang akician hetlo leh khasiat huai takin a nuntakna bei lel hi. Bek thamlo in kumpi’ phalna omlo in tembaw tawh khual a zinte zong man uh hi. Tua hun pan kipan in Sente pen kuamah tawh kizom nawn mello uh hi. A gam sung uh ah mimal zong ong tam semsem in, neek leh dawn ding zong ki cing zolo in haksak tektek uh hi. A kumpi te in a uk dan siam zolo ahih manin kumpi langdo te zong ong thahat semsem hi. A gam sungah cinatna, kialpite tungin haksat tuamtuam tung ahih manin agam uh buai semsem hi.\nAD1580-1650kum kikal sung bekbek in agam mimal 100 ah 40 bang pen Kialpi hang, natna hoihlo tuamtuam hang leh gal kido na hangin bei mang hi. 1793kum ciangin British te 1st Earl Macartney makai in Sen kumpi Qianlong Emperor tawh ki mu dingin pai uh hi. Tua aki muhna ah, Sen kumpite in gamdang gam tuamtuam te tawh sumbawlna leh khantohna tuamtuam a sep khopna dingin zawn uh hi. Amau sangin a khangto zaw nitumna lamte’ bawlsa ahi van hoih na hoih tuamtuam te lak in, a zolbawl uh hi. Ahih hangin a kumpi pa in,“Ka gamah bangmah kisam lo hi ung. No bawlsa van leh nate zong ko aa dingin thupi lo hi” ci-in dawng kik ziau hi.\nA gam hong nuamlo in, gamdang kumpi gamdang mite tawh sumbawl pai bawlnate khak tan cip hi. Hih bangin a om tentanna hangin hun khat lai-in pilna siamna khempeuh a pian khiatna, na hoih nono a bawlkhia ziahziah, AD 1500 pawlin leitung ah gam hau pen leh a khangto pen, gam thu pi mahmah dinmun pan in, a nungta liamliam kumpi gam khat ong suak hiau hi. A sawt lo in, British te in Opium (beng) zuak leh zangsakin in tua tawh a Sen mite khim hi. 1839kum ciangin England te in Sengam ah a deih bangbangin sungtom pusuak in amau deih bangbangin Sen kumpi nial ngam lo hi. Hun khat lai in leitung ah a hau leh a thahat mahmah, apil mahmah gam pen tu in gam neu khat ahi lel England te cih bangbang in gamta hiau uh hi.\nNitumna lam gamte (gam 11) dinmun leh khantohna (AD 1500-2000)\nAD 1500 hunpawl nitumna lam gamte’ dinmun en dih ni. Leitung bup ii a leitang 10% bek amau neihsa ahi hi. Mimal pen leitung bup ii 16% bek ahi hi. A neih leh a lamh ahauhna pen leitung bup ii 43% ahi hi. Leitung khuapi lianpen 10 lak ah 1 bek amau kiangah om hi. A gam mite nuntak khuasak zia (living standard) pen Sente, nisuahna lamte sangin niam zaw leh zawng zaw mahmah uh hi. Ahih hangin tua zawh kum 400 khit, AD 1900 ciangin a khantohna pen lam et ngam huailo phial zah dingin khangto uh hi. Leitung bup ii a leitang 58% pen amau neihsa suak hi.\nAmau ukna sungah a teng mimal pen leitung bup mi phazah ii 57% pha hi. Leitung gamte’ neih leh lamh hauhna khempeuh ii 79% pen amau neihsa hita hi. Leitung khuapi 10 lak 9 pen amaute kiangah om in, khat bek nisuahna gam lam ah om hi. Tua pen Sengam zong hilo in Janpante khuapi Tokyo ahi hi. Galpi nihna hun lai in Bristish te bekbek in leitung ii leitangh 23% bang pen amau ukna ah om hi. Tua hangin nitum ngeilo kumpi ci in kiciam teh hi.\nA gam uh lian semsem in, ahauhna uh zong khang semsem hi. Tua hun sung mah in nitumna gamte ah nate’ thute kantelna leh theihtelna (Science) khangto mahmah hi. Issac Newton, Albert Einstien cihte khang khia hi. Nite, khate, aksi te thu a kanna lam ah khangto mahmah hi. Leitung dang tuamtuam te mukhia uh a, agamla etna (telescope) te mukhia in ki zang ziahziah hi. Ngaihsutna thak muhna a thak (Reaissance) hun (AD 1400-1700) hi in, Music lam, Limsuaihna lam, leh lai lam ah zong nakpi takin khangto uh hi. Tua te in tuni dong mahin aki gengen khantohna te ahi hi. Setvan tuamtuam, meileng, motor, meitha, phone , vangleng cih bangin setvan tawh mihing te noptuamna ding leh amau hauhna dingin na lianpi tampi mukhia semkhia uh hi.\nAD 1367-1371 kikal in natna lianpi Plague nata hangin nitumna gamte mimal ii 60% bangin sih lawh a, tua hangin leitung gam mimal pen 70-200millions bangin sih lawh dingin ki ciamteh hi. Nasia lua ahih manin tua hun pen The Black Death ci-in lipkhap huai takin tangthu ah ki ciamteh hi. Hih bangin Leitung ah natna lianpi sihna lianpi a paingsak thei natna gilo tampi tungah, amau muh khiat zatui pilna te in damna ngahsak in, mihing te a khan uh zong sau zaw pah hi. Plague natna te ong om kik zelzel himah leh zatui pilna ah khangto mahmah uh ahih manin amsa zah in suksia nawn lo hi. Gal leh sa zong tam mahmah leh natna hoihlo tam mahmah ahih manin AD1500-1700kum in mihing khat ii nuntakna pen ahuampi kum 30-34 cih dan bek hi in, AD 1800 khit zawh ciangin mihing nuntakna khan sau tektek in, kum 50, kum 70 cih bangin zatui pilna akhantohna leh gal leh sa akiamzawkna hangin mihing nuntakna sau tektek hi ahi hi.\nA khantohn ma un neek leh dawn zong alim a al leh a kisam pente ne zolo leh thei nailo uh ahih manin AD1700kim in France te a tun sanna (average height) uh pen 5’-4 ¾” kim bek sang uh hi. Tu laitak Zomite zong tua dan hi kha ding hi. Ahih hangin ong khangto in tu in ahih leh ahuampi in 5’-9” bang sang ta uh hi.\nNitumna lam gamte khantohna a hang (AD 1500 khit)\nNitumna lam Roma Empire a bei khit ciangin gam neu tampi takin kikhen uh hi. Gam khat leh khat kidemna, ki do gal leh sa khauh pai mahmah hi. Tua ahih manin amau gam ii hauh semsem na ding, a thahat semsem na dingin lampi ong zong ngeingai ta uh hi. Spain kumpi pa sawlna tawh Christopher Columbus in America lamah, Portugal kumpi sawlna tawh Vasco Da Gama in nisuahna lam, cih bangin gam kek kipan in kidem ngeingai uh hi. Sente hat lai in amakai galkap mangpi Zheng He dan mah in tuipi tungah zin kipan ziahziah uh hi.\nA ki lamdang khat ah Sente galkap mangpa Zheng He a zin lai in minam dang leh gam tuamtuam te tungah amau Sente’ pilna hauhna tangko in, tua minam leh gamte in ama kumpi (Sen kumpi) pa zahtaakna apiakna ding pen a nasep pi ahi hi. Tu in nitumna gamte in a khualzin ciangin tua bang hilo uh hi. A tuntun na gam ah sumbawlna phualpi ding hong uh in, a siksikna leitang pen amau aa suaksak uh hi. Gentehna: Portugal te in Sente leitang khat ahi Macao pen Sente tungpan ngen uh a, sum bawlna phualpi dingin zang uh hi. Sengam pen amau ii sumbulna phualpi suaksak uh hi. Bek thamlo in amau maiah a madawk Sente bang hilo in ami masa, aphul khia masa Vasco Da Gama pen 1524kum in a khualzin laitak in India ong si ahih manin hoihtak in pibawl uh a, agam ah ciahpih vingveng in thupi tak vui uh hi.\nPortugal te bang mah in France te in Ameriaca gamte/Africa gamte, Vietnam/Combodia/Laos etc.., Spainte in Phillipine gam,South leh North America etc..,British te in –India-Myanamr-Malayisia-Singapore-Hongkong-Middle East gamte-Africa- America etc..gam te, Dutch te in Indonesia etc…, leh Germnay, Italy, Russia, Austria hih nitumna gamte in gam kek in, agam hauhna ding a thahat na dingin lampi nawt in hanciam ciat uh hi. A tuntun na gamte ah sumbawl in na hoih na manpha tampi a gam ah ciahpih uh hi. A thupi pen ah khat leh khat kidem uh in, hanciam uh in, mun dang leitung muntuamtuam tawh nasem khawm mapang khawm uh ahih na hangin, hih bangin kum 500 sung bang leitung a uk amadawk ahihna ahang thupi pen khat na hi hi.\nSente kiamsukna leh nitumna gamte khantohna pan pilna\nGalpi nihna khit nitumna lamte Democracy tawh ki-ukna lamah tha khauhsak semsem in, Russia leh Sente leh Yogoslavia te in Communist ki-ukna tawh a gam uh hong ki-uk ciat uh hi. Democracy ki ukna a zang nisuahna lam pan Japan te zong nakpi takin khangto in 1950kum khit pawl ciangin nitumna gamte pha zo ziau uh hi. Sengam pen khantohna leh hauhna lam manawh zo hetlo in ong zawng mahmah uh hi. A biakna a ngeina tampi te hangin a zawng hi ding cih upna hangin Cultural Revolution (1966-1976) sungteng in a ngeina hoih tampi tak zong phiat uh hi. Ahih hangin khangto tuanlo uh hi. 1976kum, Sente makaipi Mao Zedong ong sih ciangin Deng Xiao Ping leh alawmte ong khang khia in, a gam ki-ukzia leh sumbawl zia te ong laih mang uh hi.\nA tom in gen leng a gam uh ki hongin, midang gamdang tawh nasem khawm in, gamdang sumnei te khempeuh a gam ah sam in, sum bawl paibawlna anop na dingin lampi te hong uh hi. Tua dan in ahon theihna dingin ki-ukzia zong tampi laih kul ahih manin laih to mang uh hi. Tua hun pan kipan in agam uh ii sumbawlna ong khangto hanhan hi. Tu in ahih leh leitungah sumbawlna lam ah gamlian nihna ong suak ziau ta hi. A sawt nawnlo 2030kum pawlteh USA nangawn zong a makhelh in leitung ah gamhau pen suak dingin ta ding ci-in ki gen hi. Kum 500 sung nitumna lam gamte thuneihna, a hauh nate uh tu-in Sente in apha zo ding suakta ahih manin tangthu ong ki khel toto hita hi. Hih bangin kum 500 khit teh tangthu lianpi a khelzo Sente makai Deng Xiping ii thugen pen ciapteh huai mahmah leh hih in amau’ kiamsukna leh a khialhna na lak khia hi. Ama genna ah;\n“Gam khat peuhin a kongkhakte khakin amau bek ii tha tawh a ding sawm hangin khangto ngei vetlo ding hi. Tua bangin tuam dinna ii ahoihlohna pen ka thei kha khin a, ka pu ka pate in zong na tuakkha uh hi. Kumpi Yongle (Ming Dynasty) khanlai (AD1402-1424) pawlin ka gam uh pen kihong in, mundang gamdangte tawh kizom in, kumpi ki ukzia ki hong ahih manin ka khangto mahmah uh hi. Kumpi Yongle asih khit pan kipan in ka gam uh kiatna lam ah a manawh pah hi. Ming Dynasty pan in Opium (beng) gal kipat dong (AD 1500-1800 pawl) kum 300 sung bang pen ka gam uh kongkhak ka kikalh cipna hangun zawnna khempeuh ong tung a, thanem mahmah kahih man un British te in Opiums (Beng) tawh ka gam ah onglut in, ong khim uh a, ahih hangin bangmah ki cih thei kei uh hi.\nAmau cih bang leh deihna bangin ka gamta uh a, Hongkong leh Macao (Portugal) tuikulh zong amau zat dingin ka kawmkha lai uh hi. Kum 300 sung ka gam makaite in kongkhak a khak cipna hangin ka gam uh zawngin, nung tolh in, khuamial sungah lam pai bangin haina in ong tuam cip hi. Khantohna ih deih takpi leh, ih ngaihsutnate ih gam ii sumbawl paibawl na kongkhak te hongin, gam khempeuh leh minam khempeuh tawh na ih seploh ziahziah loh phamawh hi” ci-in Sen gam a khangto a thahatsa gam pan in a kiamsukna , a makaipi pa genna tungtawn in tel tak in ki mu thei hi.\nGam lianpi te khantohna leh kiamsuakna apiang sak thu laigil\n1) Why Nation Fail cih laibu sungah lai-at te in, gamte a khantoh dingin gam ii leitangh kiphah zia, gam ii leisung sumpaing neihna, gam mite ii ngeina biakna upna pau leh hamte, leh gam makaite khat ii haina or gammite haina hangin gamte khangto kiamsuk cih omlo, tuate in thu khen masa lo hi ci hi. A thupi pen in a gam kumpi ki ukzia, sumbawl paibawl na vai tungah kumpi thunei te sepzia bawlzia leh a uk kumpi makaite deihsak na tungah kinga liuleu hi ci in gen hi.\n2) Tua ahih manin hih bangin gamkhat ii kalsuan zia kikhel na apiang sak ding a thupi pen in gam ukna makaite, a gam sunga om kipawlna tuamtuam (Instituition) tuamtuam makaite na hi hi. Ki ukna thunei kumpi kipawlnate or party te kalsuanzia (Policy) tung tawnin Sen kumpi gam kiamsuk in, tua te hang mah tawh a Sengam khangtohna lam manawh kik hi.\n3) Nitumna gamte ong khantoh masakna a hang pen, suakta takin mipite nungta khuasa thei in, a gam kumpi te a gam makaite mahmah in a mipi te panpih in tha pia ahih man ahi hi. Tua mah bangin a gam mite in a kumpi aa dingin na lianpi pi sepsak ding lawp mahmah pah uh hi. Suakta takin pil sinna, suakta takin thu ngaihsut theihna, suakta takin nuntak khuasakna, suakta takin sum bawl pai bawlna, hih te hangin nitumna gamte khangto in, zatui lam pilna, nate thute kankhiatna, cihte ah alungsim uh ki hong mahmah in na thak thuthak te mukhia phuangkhia ziahziah uh hi. Tua in huahna thuneihna pia in, tua in nitumna gamte nuntakna sang khai hi.\n4) Tua paizia ki ukzia mah bulphuh in nisuahna lam pan Japan, Korea, Singapore,Taiwan leh India gamte in nakpi takin mite tawh mapang khawm nasem khawm, kumpi in panpih a gam uh hong mahmah uh hi. Tua hangmah in hih gamte in nitumna gamte tawh liangko kikim zahin khangto in nuamsa uh hi. Tu in Sente in zong nungzuih toto ta hi. Tuma kum 500 sung nitumna gamte khut sungah na khempeuh aom dinmun pan in tu in ahih leh nisuahna leh nitumna gamte thahatna ong kikim ta pian a, anih tuakun aki kihta zaw om nawn lo hi. Amun agam aminam tungah kinga lo in, ki makaihzia, sep khop pankhop kalsuan zia tungah a kingah na gige zaw mahmah hi.\n5) Makaite in kikhelna apiangsak zawh kei leh kikhelna apiangsak ding pen mipi te hi kik leuleu hi (Aung San Suu Kyi). Mipi mimal kim ciatin pilvak takin khuadak in, pilna theihna a behlap ding thupi mahmah hi. Gam leh minam te mailam khantohna ding ahih nak leh makaite cih khempeuh pen 100 ah 100 man cih bang omlo ding ahih manin, amau cih bekbek zui pah henhan lo in, a sia apha kan siam ding zong thupi mahmah ding hi (Kawlgam dinmun). Makaite kisapna kicin lahnate panpih theih ding zong kisam mahmah hi. Makaite in zong mipi husa ngai in, amau cih bek ci tentan lo in, mipi piak ngaihsutnate a laktheih a zat theih ding zong thupi mahmah ding hi. Mao Zedong a hat sung teng, Deng Xiao Ping in kikhelna bangmah sem theilo hi. Sep theihna zong kipia lo in kinawl khin lai hi. Gam leh mipi te akhualna in lungkia lo in lungduai takin na ngak a, ama hun a tun ciangin damdam ong Sengam ong khel to hiathiat hi. Et teh huai mahmah hi. Mao Zedong in Deng Xiao Peng kikhelna tawh kisai a ngaihsut paikna na gen kha hileh hih sangin khangto baih zaw lai ding hi.\n6) Gamkhat or kipawlna khat or na khat peuhpeuh ah kikhelna aom khit ciangin, hih kikhelna a kipsuak theihna ding, sawtpi a kiman theihna ding, sawtpi a ki mang khantohna a hih theih dingpen a kal nihna hi-in hih pen athupi penpen ahi hi. Gam leh minam vai makaite bek hi nawnlo in, kumpi nasem kipawlna tuamtuam te, biakna kipawlna tuamtuam te, sang naupang kipawlna tuamtuam te, CSO kipawlna tuamtuam te, mipi tangpi nautang mipi kipawlna tuamtuam te, Media te, etc…cih bangin mipi mimal khempeuh in picing tak leh pilvang takin a puah khawm zuun khawm in, itna deihsakna tawh kalsuan khop ding ahi hi. Tua pen nitumna gamte khantohna bulpi and a khantohna a kip akho sak thu bulpi te hi hi.\n7) A thupi pen ah hih bangin kalsuan na ah ki telsiamna neih ding thupi penpen hi. Makaite leh nungzui te ki theihsiamna neih ding thu pi. Makai le makai kikal ki theihsiamna thupi ding hi. Mihing pian zia, sinna theihna, ngeina cihte pen ki bang sitset ngeilo ding hi. Tua ahih manin sepna bawlna gam makaihna kipawlna makaihna, nasepna te ah ngaihsutna nih leh thum a om toto thei ahi hi. Khat ii muhna bek aman pen cih om thei ngeilo hi. Tua ahih manin deihna bulpi pen ahi gam leh minam kipawlna khantohna ding cih ah kipum khat dingin, sepzia kalsuan zia ah ki theisiamna tawh kalsuan ding ahihi.\n8) Ngaihsutna, kalsuanna khat ah kua mah paulo phunlo in ki thukim diam theih ding ahoih pen ahih hangin leitung ah tua bang aom theilo ding ahihna abeisa tangthu te tungtawn in ki mu khin hi. A om phial leh zong tua in koi gam mahmah khantohna ah tun ngeilo hi. A hoihzaw ding deihna tawh ngaihsutna kipia in, a hoih lam in ki nialna ngaihsut piakna neih dingpen khantohna dingin a kisam thu bulpi hi zaw hi. Langpan lehtatna leh ahoihzaw ding deihna tawh ki nial ki dawnkikna (Mao Zedong leh Deng Xiao Ping) pen Zomi te in khentheih siam ding hun mahmah ta hi. Tua a khentheih nakleh minam sungah, makai leh nungzui kikal ah ki theihsiamna, ki itna khang semsem ding kipumkhatna leh khantohna in pelmawh ding hi. Lungdam, Khup Lian Thang\nCivilization (The West and the Rest), Niall Furguson\nWhy Nations Fail , Daron Acemoglu and James A. Robinson\nPrevious: Penang ah Motorcycle 42 leh Motor 4 meikangtum\nNext: Zeisu sisan vangliatna zangin\nNgaihsun pha pha ni\nSingapore Airport ah palik tetawh akitawng Australia gammipa 11 Charges tawh thu kibawl


url: =Namin bangcih nasawm hiam? - Zomi Community Network - Your Network\nNamin bangcih nasawm hiam?\nPosted by Tg. Thangno on September 28, 2010 at 2:15am in Zomi & Zogam\nTuni ka case worker nu in na greencard siau ding kipanta ding namin na laihnop, na behlapnop a omhiam? hong ci..kong dotna ahangin mi khat in kamin ka laihnuam hongci a hihman hi..ci-in honggen hi..\nHih lai kongat na a hangin UNHCR ah min i piak ciangin i min taktak i piak kei leh zong i laih tengtung loh ding mah hipah leh hoihding in um ing..\nMite in i min maanlo i zatlam hongtel lua liang uh.\nKeizong ka innteek te in nang namin taktak mah hiam?\nMi pawlkhat minmaanlo azang tammahmah aih cia..ci-in hong dong uhhi.\nA mau pen buailo na pi'n ei pen zuaugen minam a hongki ciapteh lohding uthuai penhi..\nnang e bangci nangaihsut?\nPermalink Reply by Cingbawi on September 28, 2010 at 3:30am\nMin laih theih ahih bilbel leh thupi e. Kawlgam bang ah min laih na ding baih hetlo hi ven. Gam dang a thupitna tua teng mah hi. A hih hang min laih ding hi zaw maw, min tatak a zang ding hi zaw maw cih khat?\nPermalink Reply by Tg. GT on September 28, 2010 at 8:11pm\nHih bang in gamdang tung khinsate in no ma tuah thute leh, na haksatnate uh nong hopsawn uh ciang in ko a tung nailote a ding in tampi tak thu theihna leh, phattuamna, kiginkholhna hong nei sak hi. Thu leh la tampi hong hawmsawn lai un. I Zomi minam bup a ding in tampi mah hong huh ding thu leh late hi. Lungdam e.\nPermalink Reply by ZIRC on September 28, 2010 at 10:20pm\nGamthumna tun khit ciang min laih na ding vai tawh kisai in a nuai a dan in theih ding leh, a diakdiak in u lian (officer) te kiang ah gen ding, theih sak theih leh hoih ding hi. Kumpi lam pan u liante in min behlap ding, min laih ding hong dotna a hang pen gamdang pen i paikhiatna gam banglo in suahtakna, eima deihna leh i lunggulhna khat pulak theihna "suahtakna, human rights" a omna mun ahih man in i lunggulhna dungzui in puah theih pawl khat om hi. Tua hamphatnate zat siam na ding leh zat theih na ding in, lunggulhna i neih leh ci in U lian lamte in "min na behlap nuam hiam, min na laih nuam hiam, innkuanpihte min laih na ding etc." ong dong ahi hi.\n1. Min behlap theihna\n-Min behlap ding cih ciang in a diakdiak Kawlgam pan a pai galtaite, gambelsiaute in "family" min ki neilo zaw hi. A neite in zong ki zang khinlo hi. Ahih hang in i tunna gamte in "family" name or "last name kibang" pen a ki zang ciat ahih na dungzui in dotna a om ahi hi. Tua mun ah Zomi te a ding in i family name bang hi ding hiam?\n-Family name cihciang minam min acihna hilo hi cih i theih ding zong kisam hi. Tua ahih man in family pawl pawl khatte in a pate min nunung a zang zong om hi. Tua zong hoih pah hi. Pawl khatte in behmin a zang zong om hi. Tangzai zaw bek ven behmin zat zong a hoih khat hi. Tua ahih man in Zomi khempeuh beh leh phung neilo kuamah omlo ahih man in, mi khat, ei pau a thei a, a thei kei zong in, na kiho pih a, na kiho pih man kei zong in a min namuh nak leh "beh" min a om nak leh Zomi hi cih kithei pah hi. Tua ahih man in Family name ding i koih nop leh "beh" min ki koih thei hi. A diakdiak India lam a om Zomi te in tuma kum tampi lai in nana zang khin uh hi.\n2. Min laihna vai ah\n-Zomi refugee lak ah min laih cih pen a tatak in min laih hilo zaw a, min tatak zang cih ahi zaw hi. Min tatak zat ding cih ahih leh bang hang in UN a lut masak lai in ama min tatak zang masa pah lo hiam cih dotna om thei hi. UN a lut tung in min tatak a zat masak lohna a hang pawl khat om hi.\nA. Min tatak zang leh Kawlgam a a omlai a sanggam, innkuanpih, meltheih te I security ding ngaihsutna leh khualna ahi hi. Tua ahih man in UNHCR zum ah min piakna a neih uh ciang amau min tatak a pialo uh ahi hi. Amau min tatak lo pia uh ahih man in gamdang a tun ciang (a diakdiak gam thumna ah khantawn omna ding hi ta ahih man in) min tatak zong zat huai ahih kei leh, zat nop leh zat theih na ding hunhoih ong pia uh suak hi.\nB. Pawl khatte in amin tatak hinapi in, min neu (no), nickname zang uh hi.\n-Gentehna, a mitatak Thang Tun Pau bang ahih leh Pau No ci-in ama min pen Pau No suak thei ziau hi. Tuabang in min no a zangte in Pauno cilo zaw uh a, minpi dan a suah theih na ding in Pau No ci uh ahih man in amau mipi or min tatak tawh a kilamdangpi khat suak thei hi.\nC. Pawl khat leuleu in amau Christian min koih zang uh a, tua bek zang uh ahih man in a minpi uh zong kiselcip, mansuah dek thei hi. Gentehna, James, Martin etc. Tua bangte diakdiak ah, min khat bek a om, zumpi lam I ciaptehna ah min mal khat bek tawh UN a lute diakdiak in amau min tatak a zat nop khak uh leh or a min a bup in a zat nop khak leh ci-in Min laih theih na ding hun, mun hong pia uh ahi zaw hi.\nD. Pawl khat in min (2) a nei takpih uh ahi hi.\n-Min nih nei pen refugee sung ah ki tawmlo hi. A nei takpi zong ahi uh hi. Tua pen a neutung a kipan akisapna, inn a lawm leh gualte sapna a tuam, sang kah ciang a zat a min uh a tuam cih bang zong hi thei hi. Tua ahih man in tua dan in min nih a neite in gamthumna a tun uh ciang in amau deih min zattheihna ding aki bawlsak pen a lungdam huai mahmah thu ahi hi. Tua hun ciang in ama min nih lak ah a deih zawk ding (primarily name) pen zat theih ahi hi.\nE. A tung a teng ban ah a hang dang tampi om lai hi. Zuau phuak cih zong hi khin pahlo hi cih U Lian thuneite kiang ah I theihna in thukhualna leh amau eima haksatna, a hang om ahihna ong telpih ding uh kisam hi.\n3. Bang hang in min kilaih?\n-Min laihna a nei a diakdiak in gam thumna a tungkhin refugee te sung ah a tung a teng ban ah a thupi mahmah a hang khat om lai hi. Refugee te in I paikhiatna gam (country of origin) pan in laisinna, certificate ngahna leh pilna sinna degree tuamtuam te ah laidal sung ah I minpi mah akizang ahi hi. Tua ahih man in gamthumna a tun ciang in amau experience neihsate, education a neihsate leh certificate tuamtuamte tungtawn in nasep zonna, sangkah zopna ah amau certificate tung a min mah zang nuam uh ahih man leh kisam ahih man in min tatak (official) min neih kik ding akisam ahi hi.\nPermalink Reply by naalianzomi on October 28, 2010 at 3:05am\nHih pen- athupi mahmah khat hi mah ei. keibangbel laih themthum khawng kulsa khol keng. min laih in, abuai tamzaw kei muhsa te ah maw. bangbang gam ah a hi zong min laih aa- abuai pen tam mahmah ta.ahi zong first name leh last name zat dan ei lam tawh ki bang lo in, amau ei thei loh kal khawng aa ong lumletsak thei uh in. tua pen thu khat. min laih se lo in, amai or a nung ah- behmin, khua min khawng hi ziau leh hoih zaw sa ingh. Penglam pen- Ye Ko Ko ih cih leh ih mipih te mahmah in zong thei lo ding hi ven mate:::.:.:


url: =Jalan Masjid India vengsung ah Operasi nasiatak kibawl in mi 409 kiman :: ZOMI DAILY\nposted on 7 August 2017 at 6:59 am Lomkholna: Malaysia, News, Sawltak, World\nMalaysia gamsung ah SEA Games (Southeast Asian Games) kipan kuankuanta ahih manin kumpi thunei te’n Security khauhsak mahmah uhhi. Zanni inzong Federal Police Special Branch te’n “counter-terrorism unit (CTU)” ci’n Kuala Lumpur khuapi sungah Operasi nasia mahmah “Massive Operation” khat nei uhhi.\nTua Operation pen nitaklam 12pm hunpawl in Kuala Lumpur khuasung aom Jalan Masjid India sungteng ah bawl uha, gamdangmi te thusitna nasiatak in bawl uhhi. Hih Jalan Masjid India sungteng ah Passport leh Travel Document atuh “Fake” azang honkhat om cih zakna nei uh ahih manin, Operasi nasiatak in abawl uh cih theSun te’n genkhia hi.\nJalan Masjid India leh akiim apamteng Operasi abawlna panin gamdangmi akigawm in mi 409 mankhia uhhi. Hih gamdangmi tepen gamtuamtuam migilo te, adiakdiak in Syria leh Iraq gamsung aom Militant Group tetawh kizopna omding in ki ummawh cihi.\nAkimankhia lakah atamzaw pen Bangladesh gammi vive hi uh a, tuazom ah Indian leh Pakistan gammi tampen uhhi. Adang tuamtuam ahi Nepal, Indonesia, Myanmar, Oman, Yemen, Uzbekistan, Thailand, Nigeria, Sri Lankan gammi leh Local Malaysian gammi pawlkhatzong kimankhia cihi.\nCity One Towers Condo (condominium) leh ageinai aom Apartment Block teng limsit mahmah uhhi. Work Permit atuh abawlkhia Foreign Sundicate Forgery honkhatzong mukhia uh a, gamdang Passport 49 leh RM54,000 zong Apartment Unit khatpan in mankhia uhhi.\nGamdangmi te omna, innsaapna Apartment Units pawlkhat kongkhak honnuamlo uh ahih manin, kongkhak te kalkhia in lutveve uhhi. Pawlkhat khetawh ataisim zong om uh himahleh thunei te’n akhuanung ah mankhiakik veve uhhi.\nHih Operasi abawlpen “Massive Operation” acih mahbangin Federal police Interpol te bekthamlo, K9 unit, federal reserve unit (FRU), general operations force (GOF), bomb disposal unit, forensics unit and traffic unit assisting the CTU in the joint operation, cihte akipan adang Enforcement units tuamtuam ahi Immigration Department, Atomic Energy Licensing Board (AELB), National Registration Department (NRD) cihte dongin kihel uhhi.\nVideo: 409 foreigners nabbed in large-scale pre-emptive strikes at city centre\nHih Operasi ah makaipi asem ahi CTU principal assistant director Datuk Ayob Khan Mydin Pitchay in agenkhiatna ah apuakkhamthei Radioactive Materials pawlkhat omding in ki ummawh ahih manin Atomic Energy Licensing Board (AELB) tezong kihel in Operation akibawl hi a, abeisa Operasi akibawl te ah Atomic Energy Licensing Board (AELB) te kihel ngeilo uh ahih manin, aki helcilna uh ahihi ci’n genkhia hi.\nSEA Games pawipi anaitawh gamsung daihna leh kilemna aomnading in Massive Operation abawl uh hi a, “leaving no stones unturned” ci’n aneng atawng in sitloh mahmah neikei ung ci’n palik thunei te’n genkhia hi. Akiman mi 409 tepen hoihtak sitcianna neiphalaiding uh a, Travel Documents leh Work Permit kician aneilo te Immigration Department te khutsung ah ki apding cih kiza hi. Sawltak #zomidaily\nPrevious: Indonesia ah phalna omlo in gamsung meihal te thautawh kapkhuan ki piata\nNext: Boeing 777 numei vanlenghawl lakah akum atawmpen Indian gammi Anny Divya